qundao/data-zh-poetry huggingface dataset:
秦淮秋柳二首
作者：汪煚
朝代：清

内桥南去水平芜，处处秋烟似画图。惆怅千丝残照里，不堪重问旧栖乌。拂地西风起白门，几枝寒碧衬烟痕。不知何处吹横笛，漠漠江抽乌夜村。
秦淮秋柳二首·其一
作者：汪煚
朝代：清

内桥南去水平芜，处处秋烟似画图。惆怅千丝残照里，不堪重问旧栖乌。
秦淮秋柳二首·其二
作者：汪煚
朝代：清

拂地西风起白门，几枝寒碧衬烟痕。不知何处吹横笛，漠漠江抽乌夜村。
重游无隐赠鹿苑
作者：汪熙
朝代：清

为访远公去，筇支石径斜。林风战枯叶，岩日曝寒花。石古重摹字，泉甘试瀹茶。寻春虽有约，我欲泛银槎。
挽陈竹士妻金逸联
作者：汪玉珍
朝代：清
体裁：联

入梦想从君，鹤背恐嫌凡骨重；遗真添画我，飞仙可要侍儿扶。
为恩儿合卺赋诗志喜
作者：汪玉珩
朝代：清
体裁：七言绝句

疏梅映雪扑帘香，厨下初调豆蔻汤。幸得素谙姑食性，不须更遣小姑尝。
五十生辰
作者：汪玉珩
朝代：清
体裁：七言绝句

儿时记得恒多病，壮岁犹然似卫郎。何意年来颇善饭，药苗有力菜根香。
寄景望弟
作者：汪玉珩
朝代：清
体裁：七言律诗

我困文场四十年，冷看吾弟着先鞭。不嫌屐齿风前折，差喜炉灰烬后燃。始信栽培终有获，漫言文字总无权。衰宗羊舌堪惆怅，赖汝乘槎到日边。
自题碧云书屋小照
作者：汪玉珩
朝代：清
体裁：七言绝句

秋老山空落木深，石泉松籁昼愔愔。白云低覆黄茅屋，来听先生抱膝吟。
海棠春
作者：汪玉轸
朝代：清
体裁：词

无端一夜东风骤。便吹得、杏花消瘦。待等小桃红，是晚春时候。惜花心事花知否。看镜里、双眉长皱。花信一番番，只芳年难又。
菩萨蛮
作者：汪玉轸
朝代：清
体裁：词

愁中得句浑难续。无眠夜半烧灯烛。风送露微茫。逼人秋气凉。熏炉添兽炭。香篆微微散。何物助吟情。一虫阶下鸣。
菩萨蛮·见《词综续编》
作者：汪玉轸
朝代：清
体裁：词

西风庭院人凄绝。梧桐几片残秋叶。敲著纸窗棂。孤衾和梦听。长更和短角。催得灯花落。触目总销魂。低头见泪痕。
长相思·见《灵芬馆诗话》
作者：汪玉轸
朝代：清
体裁：词

夜寒生。梦魂惊。半烬兰膏暗壁灯。床头饥鼠行。数长更。起离情。倚枕填词句未成。推敲直到明。
风光好
作者：汪玉轸
朝代：清
体裁：词

掩花关。启花关。看偏春光春又残。动愁端。空庭雨过苔痕碧。天寥寂。短短回廊曲曲栏。且盘桓。
九成台联
作者：汪瑔
朝代：清
体裁：联

谁曾见北宋名流，有隔岸千峰，依然秋色；何处问南熏法曲，只绕城一水，不断江声。
开矿行
作者：汪瑔
朝代：清

虹光夜半冲南斗，陵石见荣神所守。镇州地接昌化军，谁向穷荒挟山走。风轮迅疾云帆开，径从溟渤嘘阴霾。碧眼贾能窥宝气，黄头郎待铸横财。何人竟把卢龙卖，黎婺峰前见光怪。任教铅水泣仙人，那识银官分地界。姎徒毳服红鬖髿，指麾徒众吹旋螺。摸金直用魏公注，得宝将为杨氏歌。谁知顿触山灵怒，鞭叱螣蛇作神雾。騕袅由来铸不成，狼㬻毕竟寻无路。阿奴心计亦可怜，莫夜已费黄金千。宝山空手且休矣，碧嶂回头还俨然。离交万古金银气，今日珠崖安得弃。栖陆沈沙造物心，炎风朔雪天王地。玉斧威棱铜柱标，觊觎焉许小？夸骄。请看环宝留中国，应识神灵翊圣朝。
开矿行
作者：汪瑔
朝代：清
体裁：古风

虹光夜半冲南斗，陵石见荣神所守。镇州地接昌化军，谁向穷荒挟山走。风轮迅疾云帆开，径从溟渤嘘阴霾。碧眼贾能窥宝气，黄头郎待铸横财。何人竟把卢龙卖，黎婺峰前见光怪。任教铅水泣仙人，那识银官分地界。姎徒毳服红鬖髿，指麾徒众吹旋螺。摸金直用魏公注，得宝将为杨氏歌。谁知顿触山灵怒，鞭叱螣蛇作神雾。騕袅由来铸不成，狼㬻毕竟寻无路。阿奴心计亦可怜，莫夜已费黄金千。宝山空手且休矣，碧嶂回头还俨然。离交万古金银气，今日珠崖安得弃。栖陆沈沙造物心，炎风朔雪天王地。玉斧威棱铜柱标，觊觎焉许小�夸骄。请看环宝留中国，应识神灵翊圣朝。
感怀
作者：汪瑔
朝代：清

患难饥寒后，艰虞性命存。劳生今白发，落日几朱门。思旧真疑梦，论交亦感恩。茫茫知己泪，寥落故衫痕。振策鸡栖倦，谈经马厩开。不知何事乐，偏向此中来。枚子飞书笔，宾王作奏才。古今远相望，风雨满蒿莱。
感怀·其一
作者：汪瑔
朝代：清

患难饥寒后，艰虞性命存。劳生今白发，落日几朱门。思旧真疑梦，论交亦感恩。茫茫知己泪，寥落故衫痕。
感怀·其二
作者：汪瑔
朝代：清

振策鸡栖倦，谈经马厩开。不知何事乐，偏向此中来。枚子飞书笔，宾王作奏才。古今远相望，风雨满蒿莱。
拟出塞行
作者：汪瑔
朝代：清

丈夫既许国，不复论死生。按剑出门去，万里如家庭。登高望山川，长啸天为青。安知百世下，史册书姓名。将军出马邑，校尉驰龙城。战苦戈戟残，道远霜雪清。野马嘶落日，哀笳动连营。此时不封侯，嗟哉李北平。
拟唐人贫女诗
作者：汪瑔
朝代：清

小箔红蚕亦耐饥，流黄辛苦复何辞。夜翻线帖镫无赖，晓谢铅华镜未知。告语几曾烦鸩鸟，胜人翻自悔蛾眉。年年冷伴梅花住，谁见天寒倚竹时。
挽吴晴波联
作者：汪瑔
朝代：清
体裁：联

薄宦清才，东野终身才一尉；工诗善画，南宫遗迹足千秋。
挽沈世良联
作者：汪瑔
朝代：清
体裁：联

识面甫经年，遽惊奄忽黄垆，畴昔论文何太晚；伤心真欲绝，何况飘零白社，平生知己本无多。
挽陈应聘联
作者：汪瑔
朝代：清
体裁：联

先轸此归元，料晋绛英灵，飒爽弓刀能杀贼；常山悲喋血，仗平原家祭，苍凉旗翣与招魂。
春日登粤秀山寻朝汉台故址
作者：汪瑔
朝代：清

芜绝当年朝汉台，东风三月木棉开。祇今城郭余春色，如此江山称霸才。翠羽珠玑曾北去，楼船戈戟竟西来。休论左纛无消息，沛邑歌风亦草莱。
粤秀山观晚霞歌
作者：汪瑔
朝代：清

三庚朱陆颓骄阳，万里渤澥连荣光。日精水气荡摩久，倏忽霞采生西方。霓旌虹靷纚连不可数，烛龙十二招我登崇冈。升高俯视奇景出，遂与昆仑九光相颉颃。初犹隐见限边幅，继乃澒洞连苍茫。法界金绳万条彻，炎官火伞六合张。威凤群飞过西岳，逴龙赩立移南荒。仙人佩裳纷五色，天孙奇锦开七襄。紫气函关孰来过，黄人日观争回翔。赤熛六月怒不已，《朱明》一曲歌未央。金支翠蕤忽变灭，珠光剑气犹辉煌。我昔吟诗爱余绮，亦思学道霏丹裳。腾辉舒艳今一睹，看朱成碧心飞扬。赤城作赋慕孙绰，丹楼引喻思长康。流云洒液如可得，迟我十洲餐玉浆。
薛道衡逍遥台故址
作者：汪瑔
朝代：清

刺史风流不可攀，高台遗迹已榛菅。可怜落日登临处，只在春风想像间。有客来寻三月雨，隔江犹是六朝山。花前雁后终无赖，我亦离家且未还。
袁督师祠
作者：汪瑔
朝代：清

大荒披发嘂重阍，功罪茫茫不可论。星夜勤王三辅急，烟尘转战九边昏。朝衣毕竟悲东市，锁钥何曾重北门。今日故乡还立庙，当年穷塞孰招魂。欧刀碧血恨漫漫，褒恤翻从异代看。事阅沧桑公论出，时当叔季将才难。谣言八合怜明月，疑狱千秋误曲端。别有表忠碑记在，惜无元石与镌刊。
袁督师祠·其一
作者：汪瑔
朝代：清

大荒披发嘂重阍，功罪茫茫不可论。星夜勤王三辅急，烟尘转战九边昏。朝衣毕竟悲东市，锁钥何曾重北门。今日故乡还立庙，当年穷塞孰招魂。
袁督师祠·其二
作者：汪瑔
朝代：清

欧刀碧血恨漫漫，褒恤翻从异代看。事阅沧桑公论出，时当叔季将才难。谣言八合怜明月，疑狱千秋误曲端。别有表忠碑记在，惜无元石与镌刊。
赠金武祥联
作者：汪瑔
朝代：清
体裁：联

诗有万篇陆务观；书成五笔洪容斋。
高州道中
作者：汪瑔
朝代：清

飞蓬无定根，贫士多远游。一为劳者歌，千里来荒州。山深生奇寒，日落如深秋。往往遘奇险，心目不自谋。危途仅咫尺，下有急涧流。虎行密箐折，猿啸空林幽。行縢偶一解，凛然难久留。桑弧平居志，至此增烦忧。饥驱自古昔，戚戚将谁尤。溪风飒然生，山雨急而至。此中秋未来，黄叶已满地。曲折山溪中，徒御行不易。褰裳风复寒，下帷雨难蔽。稍稍出修途，愁破见崖寺。远岫青欲浮，平田绿无次。急瀑飞高峰，其势必下注。溪涧一受之，众流悉奔赴。怪石生当中，冲激作奇怒。淜湃方鼍鸣，岝崿犹虎踞。极力为争衡，其意若相妒。遂令白练飞，莽然四森布。殷雷鸣一山，喷雪溅百步。仆夫蹋波行，浅流仍屡渡。奇观既目眩，异响复心怖。山行无迟留，见此为少驻。高咏苍茫间，天风吹日暮。
高州道中·其一
作者：汪瑔
朝代：清

飞蓬无定根，贫士多远游。一为劳者歌，千里来荒州。山深生奇寒，日落如深秋。往往遘奇险，心目不自谋。危途仅咫尺，下有急涧流。虎行密箐折，猿啸空林幽。行縢偶一解，凛然难久留。桑弧平居志，至此增烦忧。饥驱自古昔，戚戚将谁尤。
高州道中·其三
作者：汪瑔
朝代：清

急瀑飞高峰，其势必下注。溪涧一受之，众流悉奔赴。怪石生当中，冲激作奇怒。淜湃方鼍鸣，岝崿犹虎踞。极力为争衡，其意若相妒。遂令白练飞，莽然四森布。殷雷鸣一山，喷雪溅百步。仆夫蹋波行，浅流仍屡渡。奇观既目眩，异响复心怖。山行无迟留，见此为少驻。高咏苍茫间，天风吹日暮。
高州道中·其二
作者：汪瑔
朝代：清

溪风飒然生，山雨急而至。此中秋未来，黄叶已满地。曲折山溪中，徒御行不易。褰裳风复寒，下帷雨难蔽。稍稍出修途，愁破见崖寺。远岫青欲浮，平田绿无次。
寒山
作者：汪瑶
朝代：清

飞雨过群岭，篮舆陟翠微。幽径入松际，轻风吹人衣。高士有遗迹，想见疏凿时。老屋就深树，寒泉泻平池。墓梅双虬龙，屈铁盘高枝。缅怀硕人轴，偕隐赋乐饥。已辞梁栋材，自远太庙牺。一门擅文藻，渊雅良可师。予亦慕高隐，愿采商山芝。鹿门期可遂，怀古生遐思。
从苕返德清
作者：汪璀
朝代：清

秋思入寒砧，帆飞度远林。溪分前路合，桑密晚烟深。白发慈闱梦，青年昧旦心。孤城遥在望，鸟外见云岑。
怀舍弟都中
作者：汪璀
朝代：清

上苑栖枝后，春风又一年。雁行悲断续，云路戒腾骞。母老凭余侍，门衰仗汝贤。家庭好政好，早放潞河船。
江夜
作者：汪璨
朝代：清
体裁：五言律诗

推篷看明月，一叶正扬舲。绝壁晴飞雨，空江夜堕星。客怀无碍醉，归梦只愁醒。投宿依渔火，严关报已扃。
予以康熙辛丑壬寅来热河寓徐文定公半山堂今三十年矣感而有作
作者：汪由敦
朝代：清

昔坐翠微间，摊书白昼间。至今成皓首，重此对孱颜。谢墅烟云杳，滦波日夜潺。平生几游历，也当故乡山。
宣城
作者：汪由敦
朝代：清

苍然来暮色，归鸟敬亭云。舟楫今朝谢，山程首路分。此邦多大雅，诗格至今闻。隐吏思梅福，何时与论文。
对薇亭联
作者：汪由敦
朝代：清
体裁：联

当阶瑞色新红药；临水文光净绿天。
归卒歌
作者：汪由敦
朝代：清

雪压沙场鼓声死，主将知名半成鬼。仓皇士卒强偷生，马蹶弦摧被驱箠。缚来生口不知数，不死饥羸亦疮痏。却逃斧锧得全生，分隶寨桑囚迤里。囚系空惊岁月长，雁来鸿去阅星霜。东望陇云千万叠，思乡日日泪千行。七度莽逃逃未脱，路长径绝遭遮遏。追还鞭血溅沙红，浸向冰川寒水泼。久在虏中习虏语，到此无猜相尔汝。间行偷得生马骑，何意重逢旧时侣。茫茫白草南驰去，部落名王亲肺腑。羽书传送赴皇都，子死妻亡迷处所。父老来看讶老苍，尺籍稽名识编伍。回首俄惊十八秋，论年直欲同苏武。自言俘虏耻余生，狼籍疆场何足数。丈夫志不问妻孥，蝼蚁区区缘恋主。艰辛阅尽邀天鉴，双阙云开果重睹。天子行秋巡近甸，阅射宫门蒙赐儿。奏对令操蒙古音，历历垂询屡称善。记来旧事总依稀，说到交锋胆犹战。复还故秩缀蓝翎，顾影自惊观者羡。当年徵发若云屯，何幸生还拜主恩。蜀道只今多战垒，蛮烟几许未招魂。
晚春即事
作者：汪由敦
朝代：清

廿四番风送好春，赏心多负物华新。山桃林杏匆匆过，剩与丁香作主人。摇漾春波没钓矶，一泓新渌净苔衣。请君亟赏空明境，莫待杨花扑面飞。
晚春即事·其一
作者：汪由敦
朝代：清

廿四番风送好春，赏心多负物华新。山桃林杏匆匆过，剩与丁香作主人。
晚春即事·其二
作者：汪由敦
朝代：清

摇漾春波没钓矶，一泓新渌净苔衣。请君亟赏空明境，莫待杨花扑面飞。
表忠观
作者：汪由敦
朝代：清

朱门古殿明湖曲，玉座凝尘舞蝙蝠。三世五王同一堂，一一英姿耀冕服。斗牛占象霸图开，市中术者豫章来。劲旅摧巢八百里，都兵破越穷天台。闭门天子孽自作，妖鸟罗平扫如箨。铁券功名衣锦城，丹青图画凌烟阁。《杨枝曲》罢天亡唐，江东端不失孙郎。打球御马于阗带，英雄意气何堂堂。枕畔金铃惊五夜，罗刹奔潮千弩射。玉册金符尚父名，新罗渤海纷相下。五百功臣息战尘，三楼画栋照千春。牢盆海上横戈日，何意江山作主人。奕叶依然承土宇，宫殿排云事歌舞。卵鷇家家按籍来，器服年年输内府。八十年来王气消，石镜尘昏大树凋。箧书虽满客归国，折简无烦又入朝。子阳季孟空雄壮，自作安丰甘退让。居人生不识干戈，父老至今思保障。陌上花开缓缓归，歌声已断昔人非。青蘋无复村农荐，芳草空留羽士悲。龙山突兀余残照，可怜异代还祠庙。阶墀赑屃立丰碑，句奇语重褒忠孝。剔藓扪碑一慨然，短墙邻并玉津园。江外冬青缠野草，珠帘何处问通天。
赠张公子
作者：汪由敦
朝代：清

懦术雍容讲艺时，卢前王后感心期。十年未脱诸生籍，一顾终惭国士知。畏垒尚余他日泪，横山仍结故乡思。寒镫萧寺无人问，憔悴西华鬓欲丝。
七夕兰韵堂雅集和韵
作者：汪畹玉
朝代：清

良友真如胶漆投，相逢不叹路何修。频年乞巧应题壁，今夕穿针懒上楼。十姊妹花刚按月，一梧桐叶已先秋。同心遮莫伤迟暮，耿耿银河西北流。
丙辰除夕
作者：汪畹玉
朝代：清

共迎新岁复何求，亦有人多卒岁忧。不信请从城市听，几家欢笑几家愁。
南浦
作者：汪畹玉
朝代：清

南浦春深奈若何，楝花风里听吴歌。马头芳草含红雨，船尾寒涛拥翠螺。西子有情离恨少，东君无计暮愁多。玉琴瑶瑟都寥寂，犹忆浓香上绮罗。
古诗
作者：汪畹玉
朝代：清

春来桃李发，花开盈路旁。路旁多行人，及此风日长。斜河带山径，疏柳明夕阳。岁华岂不惜，天涯渺茫茫。恨无双羽翼，远逐晨风翔。中庭有一鸟，不飞亦不鸣。非不能飞鸣，但恐凡鸟惊。问鸟从何来，仙山杳冥冥。白云壮羽翼，三年养始成。有客知此意，见鸟两伤情。胸中起五岳，磊落何时平。八月下严霜，万物倏已改。四时良易终，兰菊与谁采。芳菲一朝尽，零落竟何待。
古诗·其一
作者：汪畹玉
朝代：清

春来桃李发，花开盈路旁。路旁多行人，及此风日长。斜河带山径，疏柳明夕阳。岁华岂不惜，天涯渺茫茫。恨无双羽翼，远逐晨风翔。
古诗·其三
作者：汪畹玉
朝代：清

八月下严霜，万物倏已改。四时良易终，兰菊与谁采。芳菲一朝尽，零落竟何待。
古诗·其二
作者：汪畹玉
朝代：清

中庭有一鸟，不飞亦不鸣。非不能飞鸣，但恐凡鸟惊。问鸟从何来，仙山杳冥冥。白云壮羽翼，三年养始成。有客知此意，见鸟两伤情。胸中起五岳，磊落何时平。
外子下第作此慰之
作者：汪畹玉
朝代：清

北地凉风已早吹，一声长笛怨羌儿。悲嘶瘦马休踸踔，亦有秋原草长时。
夜雨
作者：汪畹玉
朝代：清

春气上空林，夜声落寒井。了然斗室间，坐怯良宵永。落地杨柳风，入帘海棠影。烟薄上树消，月微露云冷。能令万籁空，方知一时静。
平湖曲
作者：汪畹玉
朝代：清

平湖湖水西复东，春光淡沲天朦胧。石桥寒浪涨新雨，晴鸠破晓呼东风。东风著柳全无力，新雨飘花可怜色。柳边多少断肠人，百尺红楼是花国。
雪夜
作者：汪畹玉
朝代：清

地白天易晓，冻云时未去。绿窗一夜寒，青山渺何处。
乙丑初秋寄怀礼常族叔粤东
作者：汪祉
朝代：清
体裁：古风

静夜敛微云，团团出明月。遥遥数千里，清光照城阙。登楼一以眺，远树影如发。不见同心人，凉飔为谁发。
过三溪石壁
作者：汪祉
朝代：清
体裁：五言律诗

未经神禹力，奇险不堪论。涧水人流影，苍山石作根。隙才通日月，阴欲变朝昏。虎迹秋来遍，人家早闭门。
昼夜乐
作者：汪祖绶
朝代：清
体裁：词

明珠款实还收取。况缥缈、华胥路。蛾眉泥彼联娟，蝶意恼人惊寤。果托微波通一语。又底事、整衣赪怒。是否便销魂、问窥墙邻女。游龙翔鹤飘然去。尽描模、玉墀步。莫教翠被寻春，不惯羊车引驻。回首章华歌与舞。恐惹得、细腰人妒。巫峡尚苍茫，问朝云何处。
雁来红
作者：汪祚
朝代：清

雁影空阶八月天，一枝红紫赛春前。朱颜老去犹如此，惨绿当时是少年。
今我亭联
作者：汪福安
朝代：清
体裁：联

石竦亭高，频岁秋获春耕，民隐都经眼过；云开塔峙，一时抚今追昔，余怀乐与人同。
挽张之洞联
作者：汪秉忠
朝代：清
体裁：联

宰相用读书人，昊天何不遗一老；燕公为大手笔，名臣固自有千秋。
孙节妇诗
作者：汪端
朝代：清

节母程，嫔于孙，阅六载，琴瑟敦。夫夭亡，妾无子，死从夫，生何恃。堕楼不死神扶持，投缳复被旁人知。舅姑来，向妇泣，两叔未娶亲发白，汝夫不幸归黄泉，汝宜代夫尽子职。舅姑言终妇泪流，妇敢先死贻亲忧。良人地下姑少待，此身暂为双亲留。下抚两叔，上持舅姑。数年月照罗帏孤，夫已墓木拱，妾亦泪眼枯。嗟哉！两叔相继殁，舅姑心摧妇泣血。所遭竟如此，天心讵可测。鬻我嫁时钗，开我镂金箱，为翁置妾延烝尝。叔生未几翁姑亡，孤嫠吊影增凄凉。族中鬼{巾惑}凭陵久，茕茕衰门妾独守。叔长娶妇妇举男，妾抱字之夫有后。画荻丸熊心力瘁，儿年十八游伴水。儿游泮水母心喜，可见舅姑夫子矣。六十八年完节身，生固非生死非死。呜呼，立孤难，死节易，婴与杵，当年事。处易不得乃处难，请看桐乡节母茹荼志，巾帼须眉固无异。
孙节妇诗
作者：汪端
朝代：清
体裁：古风

节母程，嫔于孙，阅六载，琴瑟敦。夫夭亡，妾无子，死从夫，生何恃。堕楼不死神扶持，投缳复被旁人知。舅姑来，向妇泣，两叔未娶亲发白，汝夫不幸归黄泉，汝宜代夫尽子职。舅姑言终妇泪流，妇敢先死贻亲忧。良人地下姑少待，此身暂为双亲留。下抚两叔，上持舅姑。数年月照罗帏孤，夫已墓木拱，妾亦泪眼枯。嗟哉！两叔相继殁，舅姑心摧妇泣血。所遭竟如此，天心讵可测。鬻我嫁时钗，开我镂金箱，为翁置妾延烝尝。叔生未几翁姑亡，孤嫠吊影增凄凉。族中鬼■凭陵久，茕茕衰门妾独守。叔长娶妇妇举男，妾抱字之夫有后。画荻丸熊心力瘁，儿年十八游伴水。儿游泮水母心喜，可见舅姑夫子矣。六十八年完节身，生固非生死非死。呜呼，立孤难，死节易，婴与杵，当年事。处易不得乃处难，请看桐乡节母茹荼志，巾帼须眉固无异。
寒夜舟中寄稚存翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其一
作者：汪端
朝代：清
体裁：七言律诗

郑家娇婢解吟诗，和靖风流想见之。遗址误寻高菊涧，前身应是谢芳姿。踏青春访琼姬墓，飞白宵题玉女碑。更乞茂漪书一过，簪花楷法妙临池。
画兰曲题梁溪女冠韵香画兰长卷
作者：汪端
朝代：清

清梵鱼山夜月寒，松花如雨落仙坛。绮窗初试金壶墨，写罢灵飞更画兰。瑶笙吹彻羽衣凉，瑟瑟微波梦碧湘。解为幽花写秋影，玉人原是杜兰香。
秦沟粉黛砖砚歌
作者：汪端
朝代：清

南唐砚山不可见，人间犹剩南唐砚。香姜铜雀久销沈，幻出秦宫云一片。六国蛾眉竞晓妆，歌台舞殿起阿房。星荧明镜骊山远，涨腻凝脂渭水香。四围错落珠玑细，粉晕斑斑黛痕翠。临波想见卷衣人，玉姜艳逸文馨丽。深锁长门卅六年，鱼膏银海閟重泉。御沟空照秦时月，春水流花冷暮烟。楚人一炬悲焦土，留得残砖碧苔古。建业文房好护持，钟山小隐风流主。金镂应填绝妙词，新声曾谱恨来迟。红罗亭榭瑶光殿，知付娥皇付保仪。一行题跋忠宣笔，昆刀细划龙山雪。早春独殿赋梅花，不碍广平心似铁。何处香花识旧墩，百年流转到清门。松烟寒滴蟾蜍泪，兰篆红销晰蜥蜴魂。秦台未到吹箫处，秦山尚有宫人墓。澄心堂纸玉管毫，夜镫还写《阿房赋》。
翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其一
作者：汪端
朝代：清

郑家娇婢解吟诗，和靖风流想见之。遗址误寻高菊涧，前身应是谢芳姿。踏青春访琼姬墓，飞白宵题玉女牌。更乞茂漪书一过，簪花楷法妙临池。
翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其三
作者：汪端
朝代：清

又见杨娃小印红，容华才笔丽惊鸿。丛残著录留湖上，轻薄姻缘说意中。谢逸画图寒翠晚，汪伦潭水夜星空。依照智果西头路，绝胜仙霞万点枫。
翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其二
作者：汪端
朝代：清

焚馀诗草返生香，遗集真应号《断肠》。齐国淑妃原著姓，蒋家小妹是同乡。镜湖桃叶鸥盟远，画阁梅花鹤梦凉。最忆横波摹小影，眉楼一角写斜阳。
翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其二
作者：汪端
朝代：清

焚馀诗草返生香，遗集真应号《断肠》。齐国淑妃原著姓，蒋家小妹是同乡。镜湖桃叶鸥盟远，画阁梅花鹤梦凉。最忆横波摹小影，眉楼一角写斜阳。又见杨娃小印红，容华才笔丽惊鸿。丛残著录留湖上，轻薄姻缘说意中。谢逸画图寒翠晚，汪伦潭水夜星空。依照智果西头路，绝胜仙霞万点枫。碧城坛坫久名家，多少蛾眉礼绛纱。仙子玉垆玉涧雪，美人湘管一枝花。隔湖香冢秋飞蝶，映水红楼晚噪鸦。更访吴宫双玉墓，牡丹厅畔竹阴斜。
翁大人得隙地于孤山为菊香小青两女士修墓并建兰因馆其上为夕阳花影楼楼左为绿阴西阁以祀小青右为秋芳阁以祀菊香先是为明女士杨云友修墓于智果寺因以祔祀遍徵海内题咏裒为兰因集端亦赋四律·其四
作者：汪端
朝代：清

碧城坛坫久名家，多少蛾眉礼绛纱。仙子玉垆玉涧雪，美人湘管一枝花。隔湖香冢秋飞蝶，映水红楼晚噪鸦。更访吴宫双玉墓，牡丹厅畔竹阴斜。
赠蒋士铨联
作者：汪端光
朝代：清
体裁：联

沽酒近交乡父老；解衣平揖汉公卿。
刘伯伦
作者：汪绍焻
朝代：清

生死穷通付醁醽，妇言虽好不须听。利名役役真成醉，只有先生是独醒。
项王
作者：汪绍焻
朝代：清

骓马虞兮可奈何，汉军四面楚人歌。乌江耻学鸿门遁，亭长无劳劝渡河。
寄庭仙
作者：汪绎
朝代：清

五年心事共谁论，惜别胥江日色昏。水底须眉终有相，雪中指爪已无痕。秋风鲈脍江南味，春雨梅花处士魂。毕竟家山贫亦好，知君亦厌孟尝门。
寒釭
作者：汪绎
朝代：清

空堂夜正长，孤镫半明灭。心随膏火煎，愁共镫花结。镫花结还落，愁心几时绝。抱影背镫眠，重衾冷于铁。
己卯除夕次悔余同年韵
作者：汪绎
朝代：清

红幡彩胜逐时新，柏子香生土室春。雪后原田皆种玉，风前蜡炬欲销银。友朋共吃残年饭，僮仆偕为守岁人。寥落自甘应不恨，倚闾惟念白头亲。
新草
作者：汪绎
朝代：清

原上离离草，春来一雨生。寸心烧不死，万里碧无情。油壁轻轻度，花骢款款行。六朝佳雨地，愁煞夕阳明。
旧井
作者：汪绎
朝代：清

废苑没蒿莱，中有千尺井。苔痕点石阑，梧桐散秋影。妾心似辘轳，君情如断绠。谁谓井波深，不比秋宵永。
望岱
作者：汪绎
朝代：清

矫首原从万仞论，千年汉畤上公尊。峥嵘直上疑无路，呼吸通天尚有门。独立岩岩真气象，满前叠叠尽儿孙。闲云莫恋山头住，四海苍生正望恩。
柳枝词
作者：汪绎
朝代：清

一种风流得自持，水村天与好腰支。月残风晓无穷意，说与桃花总不知。
柳枝词
作者：汪绎
朝代：清

满堤花雾湿萋迷，万缕黄金一色齐。是处楼台烟雨里，流莺知坐那枝啼。
梅花楼访月溪上人
作者：汪绎
朝代：清

撼屋西风起白蘋，纸窗木榻静无尘。斜阳影里看归鸟，落叶声中著病身。丈室只容清净侣，禅门今作读书人。惭予又作长安客，梦断山塘二月春。
田家乐
作者：汪绎
朝代：清

短篱矮屋板桥西，十亩桑阴接稻畦。满眼儿孙满檐日，饭香时节午鸡啼。
秋怀
作者：汪绎
朝代：清

不见家山近四年，水窗风物较清妍。寒宵酒引蘧蘧蝶，倦眼花蒙薄薄烟。成佛已甘灵运后，思归肯让季鹰先。黄金相印休夸诩，争似城南二顷田。
秋柳次韵
作者：汪绎
朝代：清

短长亭畔暗销魂，无复丝丝映绿门。千缕冷风馀倦态，满梢清露尚啼痕。萧萧去马斜阳路，点点归鸦落叶村。独立寒潭倍惆怅，婆娑生意不堪论。
秋砧
作者：汪绎
朝代：清

万户清飙动，疏砧特地哀。杵随凉叶下，响带早鸿来。长信秋偏早，渔阳猎未回。无衣应不少，刀尺漫相催。
秦始皇
作者：汪绎
朝代：清

方丈瀛洲杳莫攀，金银宫阙涌烟鬟。桃源自是人间世，却遣童男问海山。
老聃
作者：汪绎
朝代：清

仙李蟠根天上栽，玄元皇帝庙崔嵬。神仙不作儿孙计，一任张巡恸哭来。
项羽
作者：汪绎
朝代：清

一炬咸阳火未残，楚人真是沐猴冠。英雄岂学书生算，也作还乡昼锦看。
首夏同青门雪航以宁允恭叔度宴集秋水阁即事限韵
作者：汪绎
朝代：清

凭高风物欲凌秋，门外平湖碧似油。暝色已归鸦背外，斜阳犹恋柳梢头。疏疏远岫屏间画，点点轻帆镜里鸥。不尽萧条东涧水，至今呜咽为谁流？
抵台阳
作者：汪继燝
朝代：清

奉命梯航赋远征，无多傔从旅囊轻；乘风有愿追宗悫，击楫无劳羡祖生。万里恬波通贡道，九天使节重专城。水程亦有邮签报，历遍重瀛十一更。
卓笔峰
作者：汪绶之
朝代：清
体裁：五言绝句

江淹五色笔，横扫千人军。忽掷向空际，干霄凌青云。
天竺山
作者：汪绶之
朝代：清
体裁：古风

云气濛濛浓欲滴，树色参天同一碧。穿林记经九里松，寻踪忽遇三生石。迎面一峰如莲花，连环三竺相周遮。中有流泉飞百道，悬崖曲赴疑修蛇。声清便似广长舌，啼鸟时闻复幽绝。经幢丹井趁闲寻，扪读拼教藓痕裂。白衣仙住隔红尘，绀宇琳宫几处新。春社已过香市散，炉烟犹袅悟前因。不少斋心虔致祝，秧田水旱三分足。但愿时旸颂九衢，慧光普照恩同沐。钟动斜阳晚课催，牧童横笛送归来。诗怀略似坡仙放，也乞云根到处栽。
竹深处
作者：汪绶之
朝代：清
体裁：五言绝句

籊籊千竿竹，浓翠沾衣襟。有客抱琴至，清风惬素心。
丙子岁初出门见有短衣揖让者继凶年之后得此感而有作
作者：汪缙
朝代：清

去岁真彫瘵，东南气尚新。春从江岸转，礼到贩夫真。揖让看闾里，诗书慕搢绅。抚绥烦大吏，风俗不难淳。每从凶岁后，恩泽入人深。俯仰苍生事，饥寒圣主心。截粮留水次，分食到桑林。为国勤休燠，须知玉步临。江南财赋重，输灌仗年丰。纵使艨艟集，应怜杼柚空。张陈留惠政，周况有遗风。报国无多事，长忧百姓穷。
丙子岁初出门见有短衣揖让者继凶年之后得此感而有作·其一
作者：汪缙
朝代：清

去岁真彫瘵，东南气尚新。春从江岸转，礼到贩夫真。揖让看闾里，诗书慕搢绅。抚绥烦大吏，风俗不难淳。
丙子岁初出门见有短衣揖让者继凶年之后得此感而有作·其三
作者：汪缙
朝代：清

江南财赋重，输灌仗年丰。纵使艨艟集，应怜杼柚空。张陈留惠政，周况有遗风。报国无多事，长忧百姓穷。
丙子岁初出门见有短衣揖让者继凶年之后得此感而有作·其二
作者：汪缙
朝代：清

每从凶岁后，恩泽入人深。俯仰苍生事，饥寒圣主心。截粮留水次，分食到桑林。为国勤休燠，须知玉步临。
中峰读书
作者：汪缙
朝代：清

借来客舍是禅居，爱坐闲窗夜色虚。涧水时闻风断后，竹林渐白月生初。难从支遁亲调鹤，且学天随晚著书。心地喜无元字脚，何妨门外问三车。
夏日闲居杂咏
作者：汪缙
朝代：清

吴趋盛豪华，阊门最繁剧。每苦炎夏蒸，烟火万家窄。曰余在戊辰，曾此设讲席。咿唔阛阓间，名利共物役。本性爱萧疏，时欲蜡幽屐。赖有羽人家，相望在咫尺。地古却炎晖，仙居世氛隔。幡高引远飔，下有对弈客。予心已欣然，藉草坐坛石。日色川上媚，烟光草际重。横塘夹修竹，十里蝉声中。我来古渡头，岁月多行踪。行踪一何多，言瞻墓上松。墓在塘之西，家住塘之东。时节须祭扫，悠悠一水通。秋林静虚白，春山霭空濛。气候良自佳，泛舟每从容。炎夏少经过，安知野趣浓。野趣浓如此，欣赏情何穷。
夏日闲居杂咏·其一
作者：汪缙
朝代：清

吴趋盛豪华，阊门最繁剧。每苦炎夏蒸，烟火万家窄。曰余在戊辰，曾此设讲席。咿唔阛阓间，名利共物役。本性爱萧疏，时欲蜡幽屐。赖有羽人家，相望在咫尺。地古却炎晖，仙居世氛隔。幡高引远飔，下有对弈客。予心已欣然，藉草坐坛石。
夏日闲居杂咏·其二
作者：汪缙
朝代：清

日色川上媚，烟光草际重。横塘夹修竹，十里蝉声中。我来古渡头，岁月多行踪。行踪一何多，言瞻墓上松。墓在塘之西，家住塘之东。时节须祭扫，悠悠一水通。秋林静虚白，春山霭空濛。气候良自佳，泛舟每从容。炎夏少经过，安知野趣浓。野趣浓如此，欣赏情何穷。
怀古·关中
作者：汪缙
朝代：清

四海嗷嗷万姓荒，只供一炬爇阿房。贾生从此传三论，秦帝空矜毕六王。西去天连蜀栈迥，东来地接雒川长。但教莽莽看形胜，据此金汤那得亡。
怀古·武昌
作者：汪缙
朝代：清

大江东去路漫漫，孰向烟波老钓竿。三国战争年最少，一家豪杰古来难。指囷意气迎诸葛，顾曲风流走阿瞒。从使称臣频上表，依然半壁拟龙蟠。
怀古·野僧
作者：汪缙
朝代：清

直入山中去，山中别有天。把茅黄叶路，洗菜白云泉。山月照初定，松风吹早眠。此心无处住，随处好安禅。
浣香洞
作者：汪缙
朝代：清

幽溪穿曲窦，洞口树成帷。垂阴生晚吹，散帻坐苔矶。雨过月稍上，光含万籁希。天水空明里，菡萏相因依。香气自白昼，夜来静入微。起心欲往求，已觉前境非。即此悟禅寂，释我胸中机。
罗台山道吴归里允初送至毗陵作诗赠别台山次韵答之因继作二首
作者：汪缙
朝代：清

有客乘风去，烦君寄语归。把书犹对坐，二妙实同机。江草烟薰岸，蹊梅月带扉。梦魂通异地，怕我用心非。流浪转增剧，吾生何处归。惯喧南郭籁，难息汉阴机。云懒终衣岫，风勤偶掩扉。交情同脉脉，肯为辨今非。
罗台山道吴归里允初送至毗陵作诗赠别台山次韵答之因继作二首·其一
作者：汪缙
朝代：清

有客乘风去，烦君寄语归。把书犹对坐，二妙实同机。江草烟薰岸，蹊梅月带扉。梦魂通异地，怕我用心非。
罗台山道吴归里允初送至毗陵作诗赠别台山次韵答之因继作二首·其二
作者：汪缙
朝代：清

流浪转增剧，吾生何处归。惯喧南郭籁，难息汉阴机。云懒终衣岫，风勤偶掩扉。交情同脉脉，肯为辨今非。
题李空同集后
作者：汪缙
朝代：清

爱国忠君千首诗，知君真把少陵师。渡河擘海寻常事，妒杀江南钱受之。
题王存素画黄山云海障子
作者：汪缙
朝代：清

昔逢海客谈瀛洲，苍茫气象无能侔。我欲向之问端倪，但指天际云悠悠，即云即海空外流。今看好手弄狡狯，满纸淋漓吁可怪。不知墨气并云气，唯见紫澜万叠声澎湃，即海即云壁上挂。我闻黄山之云天下奇，仙灵变幻那得知。欲往观之劳我思，异境恍惚移于斯。一缕初生上遥汉，烟交雾集渐浩瀚。云作奇峰峰作云，云峰片片相凌乱。俄然南北东西合，浮天没地无边岸。三千白月照难穷，九万长风吹不散。神仙欲到辄引去，河伯无端望洋叹。云邪海邪谁能判，咫尺相从游汗漫。乃是三十六峰入臂腕，扫却一片锦绣段，非海非云任君看。画理通化工，对之开心胸。我将陋木华之《海赋》，隘屈子之《云中》。契达观于漆园，等妙谛于大雄。天地溟悻，古今混同。何有乎日月之循环，宇宙之始终。而况人世之得失穷通，一一归虚空。精灵忽与丹青聚，置身已在天都峰。囊括千朵万朵之芙蓉，割取千间万间之琳宫，踏倒千年万年之长松。誓从王夫子，游戏入无穷。
周衣亭先生斋中山茶花用刘后村集中韵
作者：汪舟
朝代：清

宝珠何忍弃山空，喜托龙门艳一丛。十笏斋中培老干，百花头上放殷红。还怜野卉经霜陨，生笑唐花待火烘。最喜寻芳春不远，锦囊端欲倩奚童。
浦口题壁
作者：汪舟
朝代：清

西风飒飒暮云生，驴背长驱古北平。渡口桃花三十里，半林黄叶作秋声。
金陵怀古次韵四首·其一
作者：汪良箕
朝代：清
体裁：七言律诗

东南王气实佳哉，无那潢池羽檄催。敢尔称干侵魏阙，端缘秉钺负平台。庙庭不虑金瓯缺，草野徒惊玉垒摧。极目钟山频怅望，兴亡自古且深杯。
金陵怀古次韵四首·其三
作者：汪良箕
朝代：清
体裁：七言律诗

中兴国势足支吾，心德其如上下殊。三面网开成睿断，半闲堂不秉钧枢。世方共起争秦鹿，人实伊谁念屋乌。遂使寻常征古迹，升沉总不及南都。
金陵怀古次韵四首·其二
作者：汪良箕
朝代：清
体裁：七言律诗

丞相何知缮甲兵，乱离靡定饰升平。但惊绣幕银筝响，遑恤芳郊塞马鸣。献替无如钩党剧，救援几见整戈行。陵迁谷变皆如梦，犹载装资出帝京。
金陵怀古次韵四首·其四
作者：汪良箕
朝代：清
体裁：七言律诗

挟纩无闻解士寒，阿谁血战困征鞍。谬传荡寇从戎易，弥觉挥戈返日难。顿足拊膺悲失地，焦头烂额已高官。纷纷尽足东西梗，孰为羼王守弹丸。
度峙崦岭至铜坑
作者：汪芑
朝代：清

漠漠云阴二月天，层冈复岭俯平田。杏花能白非关雨，杨柳初黄不受烟。幽境每从迷路得，吟怀差喜入春妍。湖山旧侣销兵燹，寥落晨星感昔年。
池上小集
作者：汪芑
朝代：清

病起好酬鸡黍约，崦西头是屋东头。豆棚瓜架偏宜雨，柳陌菱塘易得秋。鸥梦不离湖上棹，蝉声多傍夕阳楼。市嚣输与柴门迥，无数溪山供卧游。
渡太湖口占
作者：汪芑
朝代：清

天连云水荡胸开，自笑乘风破浪才。七十二峰青不断，片帆飞过太湖来。
访潘大出郭晚眺
作者：汪芑
朝代：清

言寻邠老去，临眺正苍然。树远疑浮水，山高不碍天。渔榔鸣浦急，牧笛出村圆。薄暮桥头立，平林半没烟。
题陈子韬孝廉诗文集
作者：汪芑
朝代：清

剑气珠光久郁埋，瑶华赠我眼惊开。身全浩劫庸非福，诗到名家始敛才。赵壹飘零囊底罄，杜陵辛苦贼中来。故人尚有王阳在，好对湖山劝一抔。
题眉岫苍松图
作者：汪芗
朝代：清
体裁：古风

东来黛色敷如眉，上有百尺之长丝。蟠云者根参天枝，屈伸偃仰任纷披。风霜染就岁寒姿，栋梁何必劳工师。众窍于喁吹参差，下方万户闻清飔。夜深雷雨发其私，绕地碎霞皆成芝。长髯真人号安期，五色石煮烂如脂。一声啸起惊赤螭，翠盖撑空天四垂。
丁卯五月余在京师尔和方罢计相一日携去年游阳羡诸山与黄任之唱和诗卷见过索题未有以应他日过尔和复出一小词见示则最近答任之自大连寄诗之作也慨然成二绝句因书卷后·其一
作者：汪荣宝
朝代：清
体裁：七言绝句

如海王城昼掩关，一庭槐日夏犹寒。读君雨后登山什，便作烟江叠嶂看。
丁卯五月余在京师尔和方罢计相一日携去年游阳羡诸山与黄任之唱和诗卷见过索题未有以应他日过尔和复出一小词见示则最近答任之自大连寄诗之作也慨然成二绝句因书卷后·其二
作者：汪荣宝
朝代：清
体裁：七言绝句

江南山色近何如，落日浮云一欷歔。阳羡买田还未得，故人星浦有传书。
丁巳除夕
作者：汪荣宝
朝代：清
体裁：七言律诗

银镫如月斗婵娟，犹喜妻孥共绮筵。雪满灵山非禹域，灰明劫火在胡天。寻声已合知庄舄，辨貌能无怪鲁连。进德退耕俱怅望，起看朝綵远峰巅。
丁酉秋日独游孝陵
作者：汪荣宝
朝代：清
体裁：七言律诗

形胜江山莽夕烟，龙蟠犹是孝陵田。灵衣石马归何处，破帽青衫拜此年。百战艰难三尺剑，中原零落五铢钱。微生自有横流感，一吊通天倍惘然。
七夕效昆体
作者：汪荣宝
朝代：清
体裁：七言律诗

织室机丝向晚停，九天风露正清泠。已分半月从歌扇，更叠微云与接軿。昨夜银河劳怅望，他时沧海记曾经。遥津无数惊飞鹊，应识孤槎客梦醒。
七月二十九夜长良川观鹈饲有作
作者：汪荣宝
朝代：清
体裁：古风

小舟奋迅逾飞凫，篝火四照波生珠。群鹈竦立自有序，意态颇与常鸟殊。细鳞活泼昧深入，聚族聊此相嬉娱。榜人鼓噪振林木，风生鹅鹳争先驱。但愁搏击觜不利，岂惜毛羽长沾濡。生吞未有速化术，坐令腰腹肥如瓠。长绳倒掣踏浪出，饱飏不得空枝梧。扼吭见窘亦已酷，尽取尺寸充君厨。姿情妄欲竭川泽，饕餮所快能须臾。夜深烬尽打桨去，犹闻接翼饥相呼。不如偃鼠饮河侧，得水即足无忧虞。还当解脱逐鸥鸟，相与浩荡忘江湖。
万树
作者：汪荣宝
朝代：清
体裁：七言律诗

山前万树不知名，一径能容曳杖行。落叶百重金布地，交柯十里碧为城。寒空戢戢龙蛇影，永昼萧萧风雨声。过尽幽深忽开朗，云天依旧午曦晴。
三月一日不鲁舍拉昼晦雷风交作须臾开朗中夜对月有作
作者：汪荣宝
朝代：清
体裁：五言律诗

三精方雾塞，万窍顿风生。一听春雷奋，仍看夜月明。楼台寒有晕，刁斗静无声。坐久惊钟动，回镫梦未成。
三月三日会贤堂禊集分韵得心字
作者：汪荣宝
朝代：清
体裁：古风

寒云四垂白日沈，风埃捲地天为阴。幽人索居意不适，键户空能搜苦吟。曹侯相过道修禊，熨眼始惊春已深。廿年远客江海外，官书人事纷相侵。殊方节物讵不美，花时往往祗搅心。华颠归卧稍自遣，旧京残梦犹堪寻。风流虽歇耆耇在，时还把臂同入林。广谈虞笔盛酬答，何人解此正始音。湖楼迥出高柳畔，招携裙屐来登临。玉泉十顷对清泚，一觞亦可湔我襟。嗟哉世上足祅怪，天搀正指沧江浔。群狐聚社作狂叫，长夜浩浩晨鸡瘖。魈魑结托走都邑，忍能醉饱恣毒淫。古来不祥宁有此，坐令史笔穷书祲。倾河倒海难为祓，况兹一勺如蹄涔。酒阑客散重太息，意行斜日闻鸣禽。
三月二十三日集永定门外十里庄范文正顾亭林祠·其一
作者：汪荣宝
朝代：清
体裁：五言律诗

曹署幸无事，郊原初变春。芳菲惊节物，功德念先民。百世犹随踵，双祠若比邻。相从倾社酒，吴客意何亲。
三月二十三日集永定门外十里庄范文正顾亭林祠·其二
作者：汪荣宝
朝代：清
体裁：五言律诗

早读先贤传，恭闻君子儒。清风永齑粥，逸语偶菰芦。忧乐关天下，兴亡系匹夫。横流今在眼，望古独踟蹰。
三月四日自不鲁舍拉往海牙道中
作者：汪荣宝
朝代：清
体裁：七言律诗

严城经岁废征鞍，春至脂车兴未阑。劫后村墟惊创钜，战时关隘感行难。林疏时见风轮迥，海近先逢水港宽。苦忆江南归未得，渚田聊当故乡看。
三贝子花园·其一
作者：汪荣宝
朝代：清
体裁：七言律诗

石桥东接倚虹堂，乐善名园迹未荒。果树遍移琼岛植，稻花犹作水村香。漫惊麟凤游郊薮，且遣鱼鼋避泽梁。试向天骄誇富厚，禽多何似汉长杨。
三贝子花园·其二
作者：汪荣宝
朝代：清
体裁：七言律诗

亲蚕地近濯龙台，翠辇经过岁几回。栏药常迎仙仗发，渚莲合傍御舟开。玉楼赐榜垂金薤，朱邸歌钟委碧苔。莫恨升平馀故事，彩云亭阁已崔嵬。
三韩·其一
作者：汪荣宝
朝代：清
体裁：七言律诗

三韩亦是汉东陲，千载衣冠上国仪。一自碧蹄烽火黯，长教玄菟阵云垂。新溪土蚀宜春字，古渡沙沈纪德碑。鱼烂亡梁君莫叹，中原堂奥有人窥。
三韩·其二
作者：汪荣宝
朝代：清
体裁：七言律诗

八道河山擅海隅，坐看寒日下平芜。一匡霸业羞存卫，十稔危言验沼吴。漫笑赵佗空自帝，谁令箕子竟为奴。沧洲不少韩公子，那得椎秦壮志无。
上元陪韬庵太傅游火神庙诸肆赋呈
作者：汪荣宝
朝代：清
体裁：七言律诗

钜海烽烟照夕明，旧京庙市尚春声。江河浩荡师儒在，风日暄妍杖履轻。閒向尘嚣搜古逸，略从丧乱见承平。集中傥有斜川记，衰钝何期附姓名。
上衙谣
作者：汪荣宝
朝代：清
体裁：七言绝句

踏踏长街起软红，曹司只在凤城东。入门揖罢无多事，竹韵藤阴满座风。
上野樱花
作者：汪荣宝
朝代：清
体裁：五言律诗

上野轻阴里，山樱一半开。春营都试罢，晚社踏歌回。屐印穿林没，衣香逐水来。独能无涕泪，遥洒故园梅。
下衙谣
作者：汪荣宝
朝代：清
体裁：七言绝句

玉水清泠出御河，缘堤烟树绿阴多。一鞭斜日城西道，人影车声缓缓过。
不寐
作者：汪荣宝
朝代：清
体裁：五言律诗

欹枕情方倦，休镫思转重。窗虚惟见月，山静数闻钟。属疾同公干，辞官愧曼容。几回揽衣起，初日在高峰。
不寐
作者：汪荣宝
朝代：清
体裁：七言律诗

耿耿寒灯不曙天，潇潇冻雪欲残年。玉杯经术成何用，锦瑟诗心只自怜。屈戍暗虫频反侧，承尘斗鼠小回旋。清钟一杵莲花寺，知道邻僧未得眠。
与仲仁追论旧事
作者：汪荣宝
朝代：清
体裁：七言律诗

水天閒话不胜烦，第一难忘朗润园。倚槛露花秋自丽，绕池风叶夜成喧。太平妄意堪文致，官礼终须有本原。尽道当时新法误，谁知新法是陈言。
与同舍贡德君登山
作者：汪荣宝
朝代：清
体裁：七言律诗

乘兴寻幽喜有邻，三休更上气犹振。林秋已见苍黄杂，石好无嫌荦确频。怜我攀跻非少壮，多君扶掖过交亲。旧游暗忆西山屐，惆怅斜阳忽满身。
与昆吾阶平同登焦山
作者：汪荣宝
朝代：清
体裁：七言律诗

佳处当年数往还，白头携客重跻攀。江山自秀玄黄外，城郭全非俯仰间。人意亦如松偃蹇，梦痕惟有水潺湲。旧留题榜难追改，付与残僧一破颜。
与波兰世家克那倍君夜话君生平极慕中国日本印度风土文物之美欲往未果自以衰病侵寻此游恐无遂日意甚悽怆为赋此篇
作者：汪荣宝
朝代：清
体裁：七言律诗

海天邂逅感萍蓬，横榻松阴夜话同。阀阅自悲亡国史，衣冠翻慕旧邦风。百年炳烛游宁晚，万里浮槎路且通。更喜河山今再造，使车待尔汉廷中。
丙寅中秋横滨野毛山公园对月有感次青邱中秋玩月张校理宅韵
作者：汪荣宝
朝代：清
体裁：古风

品川海色青于蓝，房州叠嶂如浮岚。飞车直下樱木驿，野毛园趣来登探。众松迎人似拱立，风动齐见苍髯鬖。鳞鳞万屋但一气，渔浦极目星镫涵。须臾华月破云出，金波璧彩相交参。黄昏藉草不肯去，徘徊光影真痴贪。游人四散飞鸟绝，独留怪石争嵚嵌。前年吴越衅始起，书檄诟谇纷喃喃。我时偃蹇在京邑，搜索群籍穷枯蟫。金焦南望不可到，频梦弥勒为同龛。江山文藻付战伐，借问何处容茅庵。城中草堂亦何有，冥冥一盖馀高楠。天涯远隔共此月，沧波碎印成千潭。一杯相属不能饮，浩歌惟有哀江南。今年兵气益惨淡，群凶荐食犹春蚕。孤槎万里客鬓白，坐对尊俎空怀惭。蓬莱绝顶辨乡国，不用跨鹤随卢耽。混沌已死倏忽帝，虎躆更作纵横谈。赤帜遍拂武昌柳，青烽远映江陵柑。列宿错落黯无象，时见参伐明两三。嗟余诛暴无寸刃，口吻但有风霜含。艰难留滞竟何补，只合岩穴休征骖。月明到此敛光魄，烟霏露浥悽难堪。新桥炬火晓犹密，客心寂寞谁能谙。此土淳风亦衰歇，撑榰尚赖多奇男。鲁卫时复类兄弟，荼荠终当殊苦甘。安得海宇同镜砥，祸乱一借干将戡。藏舟不迁爝火熄，烛龙所曜无幽覃。年年今夕月长皎，衢歌巷舞皆嬉酣。归来钟动不觉曙，檐花得雨垂㲯毵。
东京诸诗人再集红叶馆见招席上次韵青厓翁二首·其一
作者：汪荣宝
朝代：清
体裁：七言律诗

东方雄国古同文，千祀蝉嫣戴一君。观乐已惊风表海，采诗更觉气淩云。十年旄节人垂老，二月烟花春正分。緤马神山愁反顾，此身终与白鸥群。
东京诸诗人再集红叶馆见招席上次韵青厓翁二首·其二
作者：汪荣宝
朝代：清
体裁：七言律诗

把臂欣然共入林，隔年犹认旧题襟。唱酬相与忘宾主，俯仰何劳感昔今。沧海浮云自来去，高楼落日此登临。座中各有惊人句，何必朱弦澹客心。
东京遇柳屏会将归国因与同游箱根宿环翠楼
作者：汪荣宝
朝代：清
体裁：五言排律

极乐非吾土，当归得故人。飞车遵大路，叠嶂送无垠。偶动登临思，相期信宿因。行行随落日，望望入苍旻。桥断宜扶杖，程遥数驻轮。茂林欹市榜，远浦簇渔缗。到处逢杉屋，回眸失海滨。岚光初缥渺，岩势忽嶙峋。径折依松转，泉奔过石皴。缘溪花似绣，被野稻为茵。疑缩山阴地，谁披禹穴榛。画屏围曲曲，电毂止辚辚。拾磴云生屦，投巢鸟获邻。候童欢负箧，侍女笑延宾。杰阁森环翠，幽栖迥出尘。激湍喧作雨，老树古于椿。众绿时窥闼，凉飔快解绅。危阑扪斗近，温室浴兰频。喷玉香成沼，镕炉地运钧。胜骊徵往事，风舞见天真。寻涧俱听瀑，临流或数鳞。空桑容一宿，列峤想三神。闻昔称雄镇，于兹扼要津。北条初虎躆，东照亦龙伸。险堑蚕丛辟，荒原雉堞湮。霸图川永逝，仙窟月常新。丘壑馀风雅，衣冠睹朴淳。长留觞咏迹，小憩辙环身。谈艺欣贤主，题诗感逐臣。浮生宜荷锸，返顾忽沾巾。亦有林峦胜，谁能猿鹤亲。偶逢观鲁客，聊拟避秦民。揽镜悲勋业，登楼忍苦辛。未容作舟楫，那计问鲈莼。故国犹衰草，空山自好春。菀枯终异地，哀乐共兹辰。去去休沾絮，劳劳譬析薪。乘桴惭季路，呵壁谢灵均。晓别嗟分燕，星躔纪在鹑。芙蓉峰上雪，回望白如银。
中央公园
作者：汪荣宝
朝代：清
体裁：五言律诗

故国馀乔木，春城又落花。倾都争秉烛，过阙一停车。月榭回波暖，云坛逝景斜。此时正愁绝，粉堞有鸣笳。
中秋次韵尔和
作者：汪荣宝
朝代：清
体裁：七言律诗

残阳欲逐万鸦沈，偶作閒云返故岑。蜃海楼台馀梦想，燕泥门巷费追寻。劳生但觉秋风易，宴坐全忘夜色深。有客冲寒擪长笛，起看璧月在天心。
为刘聚卿参议题仇实父姑苏图
作者：汪荣宝
朝代：清
体裁：古风

高城起天半，隐约云中衢。参差万楼阁，重重皆绮疏。落日清商发，下有波纡徐。苍然閒列树，浩荡连平芜。桑麻一以长，鸡犬相招呼。纷纶众仙下，一一仪态殊。磅礴含元气，细者穷蝇须。烟霏复雾敛，倏忽还空虚。谁能为此画，得非开元吴。微风动林薄，秋兴生菰芦。何不入扁舟，相携浮五湖。局促金门下，白首将何如。
为文访苏题先德静川大令彭泽高风图兼送其行二首·其二
作者：汪荣宝
朝代：清
体裁：七言律诗

郎君龙性亦难驯，一夕扁舟逐钓纶。丛菊更添离席泪，秾花虚梦故山春。病馀庄舄愁吟越，老去杨雄耻剧秦。独愧折腰犹未已，还君此画一酸辛。
为纕蘅题戴季陶闱中三色笔画松
作者：汪荣宝
朝代：清
体裁：七言律诗

故都文物馀乔木，南渡江山又夕阴。发箧尚存五色笔，闭门聊写后凋心。旧量玉尺知难合，独挽沧流恐未任。惆怅优昙成一现，归来同付梦华寻。
为若木题故龚夫人写经现瑞图
作者：汪荣宝
朝代：清
体裁：七言律诗

残镫收燄药炉边，妙相俄生十丈莲。解道空花即浮世，自然明镜现当前。贝多一切原无字，他化何曾别有天。痴绝旧时共命鸟，犹难参透是情禅。
久雨中秋见月饯周韬甫
作者：汪荣宝
朝代：清
体裁：古风

烦暑乍退愁霖成，九衢泥潦妨车行。闭门偃卧数历日，疾急常使羁心惊。一年容易又此夕，人言万里同阴晴。灵台豫报来日雨，夜阑髣髴闻檐声。乾愁徒尔负佳节，虽有樽酒谁为倾。梦回曙彩深入隙，熨眼未信晨霞赪。揽衣登阁试极目，远近草树何晶莹。天心似亦厌久郁，净埽纤繄还光明。午风扇赫返炎夏，政恐须臾苍狗生。深堂向晚气转肃，披拂顿废蒲葵轻。玉盘徐起蜃窟底，照见天海皆澄清。楼西万室动灯火，流焰空与寒萤争。周侯远来有逸兴，微言往往能析酲。我今宾佐日寥落，无复高会罗簪缨。蔬果淡泊不足尝，一杯聊记当时情。明朝挂帆走沧海，试乘残醉鞭长鲸。
九年七月自意大利还经勃路能因登亚克生斯台因闻内地乱耗感赋
作者：汪荣宝
朝代：清
体裁：古风

南游常苦热，北陟兹山隈。幽蹊别经岁，杖策今复来。嘉树犹旧识，好鸟无惊猜。清气动衣袂，洒然襟抱开。信宿未肯去，佥判从相催。长廊百馀步，食已此徘徊。有妻亦不俗，握卷能追陪。湖光出林表，绿净无纤埃。遥舟两三点，轻浅同浮杯。不辨舟上下，但见波渊洄。众峰转苍紫，白日方西颓。烟暝失墟落，镫出知楼台。入室披夕报，震荡如闻雷。养兵不杀敌，操矛还自摧。长令九州内，群健争雄魁。建国荡无法，强道谁能材。庭前广乐作，欲听肠先回。登床不成寐，秋虫知我哀。
九月七日与劳玉初刘仲鲁访灵光寺旧址寄陶斋
作者：汪荣宝
朝代：清
体裁：七言律诗

灵光旧寺有寒烟，辛苦残僧复数椽。秋老丹黄分涧树，雨馀琴筑动阶泉。曾闻塔势侵云健，稍喜池光带柳妍。忽忆南楼清啸客，残山收拾又经年。
九月二十八日宿山海关
作者：汪荣宝
朝代：清
体裁：七言律诗

长城万里郁岧峣，第一雄关控蓟辽。今日与谁论地险，昔人曾此遏天骄。呼鹰欲捲医闾雪，饮马思登渤澥潮。独倚重楼看太白，关前木叶夜萧萧。
九月十七日雨中东京诸名士集樱邱南画院祀王右丞观礼有作二首·其一
作者：汪荣宝
朝代：清
体裁：七言绝句

昔送归帆沧海东，只疑万里若乘空。谁知化鹤千年后，一夕来看浴日红。
九月十七日雨中东京诸名士集樱邱南画院祀王右丞观礼有作二首·其二
作者：汪荣宝
朝代：清
体裁：七言绝句

樱邱院外雨如丝，秋菊寒泉荐此时。犹是万家云树里，不知何似画中诗。
书怀
作者：汪荣宝
朝代：清
体裁：七言律诗

诵诗三百折冲虚，空谷长悬使者车。露井风高孤馆静，秋山石瘦万林疏。江湖新制思归引，宇宙终成相斫书。独夜闻鸡懒起舞，卧看星斗下前除。
书感
作者：汪荣宝
朝代：清
体裁：七言律诗

佳丽东南数此乡，崇朝血雨变玄黄。忧天岂谓言皆验，涂地犹怜死不僵。事迫故难辞一掷，创深傥可愈群狂。徙薪无及成焦烂，故国平居独惨伤。
书感
作者：汪荣宝
朝代：清
体裁：七言律诗

客议公然改载书，龟从筮逆欲何如。空弮冒死应无幸，猛志争神尚有馀。事败终矜风义在，力殊始叹誓盟虚。胶西秋讯堪肠断，袖手看云计傥疏。
二峰自汤河原寄诗见讯次韵奉答
作者：汪荣宝
朝代：清
体裁：七言律诗

郊园咫尺少经过，幽兴闻君晚转多。已作大云润天下，还寻芳草入岩阿。苍生未得忘安石，春梦何曾搅老坡。亦拟就商风咏事，会同方急欲如何。
二月九日宫内省奉敕招同德俄波墨诸使游埼玉御苑猎野鸭余无所获日暮回车得分四羽
作者：汪荣宝
朝代：清
体裁：七言律诗

霜风猎猎战枯蒲，禁苑初开射鸭图。乍喜陈仓逢宝雉，俄惊缑岭失仙凫。閒情自托千丝网，微力难胜一匹雏。且幸尝新得分惠，载归腊日对妻孥。
二月十三日与同馆诸公集陶然亭
作者：汪荣宝
朝代：清
体裁：七言律诗

官事朝朝迫似煎，清樽偶及艳阳天。客来龙虎森亭畔，语罢风雷动酒边。连陌潭光晴更活，隔城山翠晚犹妍。神州戮力宁无策，何至汍澜学晋贤。
于勤业丛报杂俎中见曼仙义门二子新诗慨然有作
作者：汪荣宝
朝代：清
体裁：七言律诗

楚客芳如九畹兰，王家琼树亦珊珊。早从陆海联珠玉，同向霜天惜羽翰。开卷忽惊双美在，呼镫不厌百回看。沧溟一卧华胥远，录梦无痕独永叹。
从叙畴闻柳屏去世之耗惊怛累日辄赋长句二首·其一
作者：汪荣宝
朝代：清
体裁：七言律诗

平生师友真堪数，夫子风流更绝伦。听雨海山曾是梦，看花鲁县竟无因。死生契阔虚成说，怅望萧条及此辰。一恸寝门那便得，侧身天地未归人。
从叙畴闻柳屏去世之耗惊怛累日辄赋长句二首·其二
作者：汪荣宝
朝代：清
体裁：七言律诗

素车奔赴亦何成，墨迹流观但失声。终古暮云书断绝，馀年沧海泪纵横。玄黄万事悲残劫，风雨孤舟念友生。闻说田何同宿草，举头辽廓使心惊。
从弟杜宝挽歌词·其一
作者：汪荣宝
朝代：清
体裁：五言律诗

早日同嬉戏，频年各远游。风烟三辅接，岁月五陵遒。小聚翻因病，离居已戒秋。荷香十刹海，曾共一登楼。
从弟杜宝挽歌词·其三
作者：汪荣宝
朝代：清
体裁：五言律诗

归梦三千里，浮生十八年。杜勤期射策，杨信枉参玄。穷巷馀衰草，荒庵有暮烟。江城今夜雪，齧指恐无眠。
从弟杜宝挽歌词·其二
作者：汪荣宝
朝代：清
体裁：五言律诗

去后心时动，书来病已深。迟归疑小愈，乍见费沈吟。属气仍相慰，攻肓竟不任。凄凉皋某复，户外有层阴。
从弟杜宝挽歌词·其四
作者：汪荣宝
朝代：清
体裁：五言律诗

议服差同产，题旌谥上殇。幽明遂殊路，风雨莫联床。零落旁行字，丛残少广章。为君理一箧，幸作百年藏。
仲云书言将应公府之辟寄赠
作者：汪荣宝
朝代：清
体裁：七言律诗

春尽天涯芳草稀，送君归扣凤城扉。屡经沧海空留舄，还上昆崙一振衣。鹏徙南溟宁便息，骥徕西极未妨鞿。邺台宾客今谁在，太息蓉池往事非。
仲云次余送别韵作归省诗三叠前韵和之
作者：汪荣宝
朝代：清
体裁：七言律诗

浪迹沧溟鬓渐稀，春来回梦白云扉。郑虔已厌长官骂，东野频看游子衣。收拾海天归卷轴，从容名教作羁鞿。嵩山颍水容高啸，筑室何妨署昨非。
仲云母太夫人七十仍次前韵为寿
作者：汪荣宝
朝代：清
体裁：七言律诗

麻姑霜鬓未全稀，松雪灵山昼掩扉。有客归携沧海药，入门还舞彩霞衣。紫鸾进酒琼为液，白鹿将车锦作鞿。醉看池桃千遍发，不知世上岁时非。
仲韬丈提学湖北赋诗为别次韵奉答
作者：汪荣宝
朝代：清
体裁：七言律诗

十驾追随愧不任，自厓独返更沾襟。江湖欣拜熙宁诏，风雨长怀正始音。冀北骅骝新入范，汉南桃李旧成阴。但论狂简皆吾党，辛苦裁成共此心。
休日来镰仓访长谷观音寺因游江岛憩岩本楼还至海滨馆一宿而去
作者：汪荣宝
朝代：清
体裁：七言律诗

了却官书意未平，佩壶来證海鸥盟。访碑野寺秋苔湿，写照江楼夕霁明。暮驿相从惟岳色，晓窗先到是滩声。却怜清景须臾过，急服单装又早行。
偶书
作者：汪荣宝
朝代：清
体裁：七言律诗

佛劫仙尘那可量，天倡梵乐剩回肠。思玄讵得无忧国，养拙难为不死乡。蜃海但怜清景疾，虫天翻觉小年长。须弥百亿闲经遍，回梦琉璃一怅望。
偶成
作者：汪荣宝
朝代：清
体裁：七言律诗

夏木扶疏绿蔽天，饭馀携卷足流连。平畴雨笠收残照，远市星镫入暝烟。稍喜民风同内地，自惊客鬓异中年。湔除内热嫌难尽，数取匏尊酌涧泉。
偶读晔晔集见去年青厓翁红叶馆席上再见赠之作荏苒未报遂已经岁雨窗无事次韵奉怀二首·其一
作者：汪荣宝
朝代：清
体裁：七言律诗

神山鸾鹤自为群，清啸时从隔海闻。白首浮槎还到此，青春携酒偶逢君。万花照席明如月，老笔题诗健入云。便欲相从问芝朮，不堪人事正纷纷。
偶读晔晔集见去年青厓翁红叶馆席上再见赠之作荏苒未报遂已经岁雨窗无事次韵奉怀二首·其二
作者：汪荣宝
朝代：清
体裁：七言律诗

经年不见谪仙人，时雨濛濛复此辰。避俗文章应更淡，忘机怀抱本长春。樱花又作连林雪，屐齿同寻隔岁尘。山海近郊饶胜赏，小车暂止即弥旬。
八月五日夜闻急雨早起有作
作者：汪荣宝
朝代：清
体裁：古风

海滨七月暑转增，彤云烧空波不兴。荒园地窄劣半亩，局束何异鞲上鹰。阴林窈壑近亦有，欲恣幽讨病未能。枯肠得酒添内热，径须日饮千碗冰。夕楼怅望列宿缛，坐令百感填我膺。亦知虚燄瞬衰歇，哀此群瘁情可胜。漏移人定声籁寂，凉气先动吟龛灯。明河万斛忽倾泻，坏云尽作惊涛崩。庭前蕉竹助酣战，变化鳞翼争骧腾。神超顿觉枕簟适，五更扰梦无鸡蝇。向来尘念埽逾积，潮音一荡皆清澄。世事反覆如转毂，忧患安乐常相乘。酷吏暂去且勿喜，杲杲已见秋阳升。晓窗鹆眼有馀润，裁诗火急书剡藤。
八月四日
作者：汪荣宝
朝代：清
体裁：五言律诗

风急雁初至，云昏龙未驯。为谁殊死战，哀尔太平人。沧海孤槎远，青镫短鬓新。欲成极东望，万里尽烟尘。
六月十日晓泊神户志成诸公来迎郑君祝三有诗见赠次韵奉答
作者：汪荣宝
朝代：清
体裁：七言律诗

天上槎来海日迎，四山松桧碧成城。沿流灯火兼星没，隔浦楼台破雾生。鼓枻已惭高士躅，停车重感故人情。知君别后添诗卷，得似沧波挹更清。
养疾
作者：汪荣宝
朝代：清
体裁：七言律诗

养疾岩阿挈妇来，高楼日夕共徘徊。开帘云气侵衣袖，移席湖光落酒杯。山鸟无机千种啭，野花得泽四时开。林峦著处皆吾土，何用登临触绪哀。
再呈郑四丈
作者：汪荣宝
朝代：清
体裁：七言律诗

小阁斜阳汉水滨，当年惜别意酸辛。宗周再顾成秋草，沧海相逢是逸民。一往江河知不返，微明风槩可无人。嗟余晚有杨雄悔，岩石空能慕郑真。
再呈青厓翁二首·其一
作者：汪荣宝
朝代：清
体裁：七言律诗

诸子高吟各入神，青厓老笔更嶙峋。湖楼难忘寒松句，山院来寻隔岁春。风雨已催花事了，烟云却化墨痕新。莫嗟雅颂今衰歇，睥睨中原大有人。
再呈青厓翁二首·其二
作者：汪荣宝
朝代：清
体裁：七言律诗

翰林杖节昔来游，宾佐雍容尽胜流。述德敢矜门地在，寻盟差喜墨缘留。千桑万海何从说，断璧零玑傥可求。岁晚寄诗励风节，人间犹有海藏楼。
再赠秋岳
作者：汪荣宝
朝代：清
体裁：七言律诗

沦澜千顷不胜清，契阔真令鄙吝生。吾道已知为世裂，此贤聊复以诗名。并时乡国多耆旧，年少文章绝老成。何日载醪还见过，一尊端合为君倾。
再题寒庐茗话图
作者：汪荣宝
朝代：清
体裁：七言律诗

琼岛烟霞不可寻，霜枫堂上起萧森。水天一夕供闲话，濠濮何乡在会心。浮世独怜诗史富，春衣微惜酒痕深。高窗雨过阶泉急，掩卷如闻泻玉音。
写诗
作者：汪荣宝
朝代：清
体裁：七言律诗

怀人忆事有时兼，健笔凌秋几自拈。岂有微词同宋玉，偶多杂体似江淹。乾坤飘荡才难尽，风雨沈吟虑转潜。辛苦玄文徒覆瓿，雕虫还作小言詹。
出都兼旬得北书不能成寐
作者：汪荣宝
朝代：清
体裁：七言律诗

燕树回看夕照横，北书传语足心惊。一时卿相能明鬼，几辈师儒竞议兵。幽梦敢通文石陛，离愁惟诉短灯檠。伤春莫更挥闲涕，海水群飞及此生。
初夏
作者：汪荣宝
朝代：清
体裁：七言律诗

小住才期旬月馀，閒庭又到绿阴初。昼长惟与书亲近，病减先宜药屏除。生亦有涯诗作史，归犹无路梦为车。风轩一榻容摊饭，且看晴云自卷舒。
初夏归国二峰农相有赠行之作舟中赋寄
作者：汪荣宝
朝代：清
体裁：七言律诗

小住蓬莱不记年，偶成归思落花前。绿阴遮道如留客，春水浮舟欲上天。老去更无匡国策，兴来恰得起予篇。龙蛇起陆犹难已，三复昌言倍惘然。
初春病起为彤士题马湘兰画观音·其一
作者：汪荣宝
朝代：清
体裁：七言绝句

造象新收善业泥，数行唐楷抵金题。天花忽著维摩室，病眼如经刮膜鎞。
初春病起为彤士题马湘兰画观音·其三
作者：汪荣宝
朝代：清
体裁：七言绝句

丛兰修竹墨痕凉，断尽扬州词客肠。抛却闲愁随逝水，绣帘来对一炉香。
初春病起为彤士题马湘兰画观音·其二
作者：汪荣宝
朝代：清
体裁：七言绝句

旧苑歌楼碧草新，板桥画舫有流尘。偶留一片华鬘影，如證三生锁骨身。
初春病起为彤士题马湘兰画观音·其四
作者：汪荣宝
朝代：清
体裁：七言绝句

筼西藏砚春农印，合迸无缘两寂寥。乞取慈云多护惜，传家墨妙让君骄。
十二月十二日送客不及怅然有作·其一
作者：汪荣宝
朝代：清
体裁：七言律诗

诏书宽大许归休，拜疏长行敢少留。昨夜星辰犹听履，今朝风雪欲摧辀。可无阊阖萦残梦，惟有嵩高忆旧游。廊庙即今多柱石，吾侪过作杞人忧。
十二月十二日送客不及怅然有作·其二
作者：汪荣宝
朝代：清
体裁：七言律诗

玉漏惊催玄武湖，泪痕暗渍海桑枯。十年参乘威犹在，一夕扁舟计讵迂。黄发未随人事改，青山转觉圣恩殊。漳滨偃卧如多暇，不信探幽胜具无。
十月十一日将自长沙还京组庵星槎俟园三咨议设践天心阁重伯在座赋诗三章见赠依韵奉答兼呈三咨议·其一
作者：汪荣宝
朝代：清
体裁：七言律诗

博学能文旧史公，十年赏析意难穷。寒云边郡无消息，落日湘楼此会同。五际谁能知翼奉，太玄遂欲老杨雄。再挥白羽宁无意，今日中原有朔风。
十月十一日将自长沙还京组庵星槎俟园三咨议设践天心阁重伯在座赋诗三章见赠依韵奉答兼呈三咨议·其三
作者：汪荣宝
朝代：清
体裁：七言律诗

渺渺微波起洞庭，征帆明日在烟汀。再来应感风云异，独往真愁草木零。知有魏牟思故阙，得无王导笑新亭。惟馀兰芷盈怀袖，归日能为陋室铭。
十月十一日将自长沙还京组庵星槎俟园三咨议设践天心阁重伯在座赋诗三章见赠依韵奉答兼呈三咨议·其二
作者：汪荣宝
朝代：清
体裁：七言律诗

衡霍英灵动九区，即今閒气未全无。主持坛坫犹名德，回骤湖山足远谟。有客雍容来问俗，与君旁魄试论都。中兴文献谁能述，怅想凌烟百画图。
十月十四日自汉口北上中夜渡黄河桥看月有作
作者：汪荣宝
朝代：清
体裁：古风

孟东朔气厉，我自楚还燕。飞车发江渚，一日道里千。丛薄去如电，时见峰峦连。雄关造霄汉，虎豹蹲我前。巨灵开径入，所过无峻坚。日暮天宇豁，陆海莽生烟。古来四战地，离离今为田。倾杯不成醉，斗室聊独眠。中夜闻鸣笛，遂及长河边。揽衣带馀梦，天水两茫然。灵鼍亘沙际，黑白相新鲜。明灯夹道列，百琲宵珠悬。惊雷无滞毂，临此不测渊。怒涛下冲激，响澈霜林颠。中渡一回顾，寒粟犹起肩。安坐乃毕济，何异凌风船。矫首视璧月，清辉正满天。忧来忽无端，如彼滭沸泉。愿言化精铁，为君笼百川。横流不得作，与世长安便。
华清·其一
作者：汪荣宝
朝代：清
体裁：七言律诗

华清别馆闭黄昏，为拂苍苔检泪痕。梓泽东来七十里，凤巢西隔九重门。时禽得伴戏新木，风柳誇腰住水村。今日致身歌舞地，他时须虑石能言。
华清·其七
作者：汪荣宝
朝代：清
体裁：七言律诗

世路干戈惜暂分，高楼风雨感斯文。仙舟尚惜乖双美，清啸无因更一闻。醉起微阳若初曙，梦来何处更为云。旧山万仞青霞外，徒望朝岚与夕曛。
华清·其三
作者：汪荣宝
朝代：清
体裁：七言律诗

玄武湖中玉漏催，瑶池阿母绮窗开。荔枝卢橘沾恩幸，玉液琼苏作寿杯。贝阙夜移鲸失色，星桥横过鹊飞回。君王晓坐金銮殿，哀痛天书近已裁。
华清·其九
作者：汪荣宝
朝代：清
体裁：七言律诗

虏骑胡兵一战摧，中元朝拜上清回。且吟王粲从军乐，只待相如草诏来。检与神方教驻景，远闻鼍鼓欲惊雷。丹邱万里无消息，且喜临戎用草莱。
华清·其二
作者：汪荣宝
朝代：清
体裁：七言律诗

年少因何有旅愁，不知身世自悠悠。皇都陆海应无数，七国三边未到忧。借问琴书终一世，欲回天地入扁舟。可怜夜半虚前席，海外徒闻更九州。
华清·其五
作者：汪荣宝
朝代：清
体裁：七言律诗

暂凭尊酒送无憀，惟有衣香染未消。神女生涯原是梦，王孙归路一何遥。不先摇落应为有，更困腥臊岂易招。好为麻姑到东海，碧潭珍重驻兰桡。
华清·其八
作者：汪荣宝
朝代：清
体裁：七言律诗

通灵夜醮达清晨，不问苍生问鬼神。乌鹊失栖长不定，櫜鞬无事但寻春。徒令上将挥神笔，几处冤魂哭虏尘。敌国军营漂木柹，二江风水接天津。
华清·其六
作者：汪荣宝
朝代：清
体裁：七言律诗

沦谪千年别帝宸，汉宫长有隔生春。金徽却是无情物，玉树未怜亡国人。永忆江湖归白发，枉缘书札损文鳞。天津西望肠真断，国事分明属灌均。
华清·其十
作者：汪荣宝
朝代：清
体裁：七言律诗

密迩平阳接上兰，孤星直上相风竿。空闻虎旅传宵柝，罢执蜺旌上醮坛。内苑只知含凤嘴，钟山何处有龙盘。彭门十万皆雄勇，争拭酬恩泪得乾。
华清·其十一
作者：汪荣宝
朝代：清
体裁：七言律诗

十二楼前再拜辞，回头更望柳丝丝。阵图东聚燕江石，幽象遥通晋水祠。吴岳晓光联翠巘，蓬峦仙仗俨云旗。可怜万里堪乘兴，君问归期未有期。
华清·其十七
作者：汪荣宝
朝代：清
体裁：七言律诗

万里南风滞所思，清秋一首杜秋诗。阊门日下吴歌远，露畹春多凤舞迟。朱槿花娇晚相伴，寒灰劫尽问方知。春窗一觉风流梦，记著南塘移树时。
华清·其十三
作者：汪荣宝
朝代：清
体裁：七言律诗

路绕函关东复东，西来双燕信休通。腰悬相印作都统，诏选名贤赞武功。鸥鸟忘机翻浃洽，雪霜多后始青葱。天教李令心如日，临老中原见朔风。
华清·其十二
作者：汪荣宝
朝代：清
体裁：七言律诗

送到咸阳见夕阳，久留金勒为回肠。思牢弩箭磨青石，骊岫飞泉汎暖香。玉玺不缘归日角，翠华无日到东方。蟾蜍夜艳秋河月，不为离人照屋梁。
华清·其十五
作者：汪荣宝
朝代：清
体裁：七言律诗

九庙无尘八马回，万灵回首贺轩台。空糊赪壤真何益，欲搆中天正急材。绛简尚参黄纸案，玉楼长御白云杯。不须看尽鱼龙戏，便是胡僧话劫灰。
华清·其十八
作者：汪荣宝
朝代：清
体裁：七言律诗

谁定当时荡寇勋，松州犹驻殿前军。蕃儿襁负来青冢，海客乘查上紫氛。幽泪欲乾残菊露，细腰争舞郁金裙。吴王宴罢满宫醉，手接云軿呼太君。
华清·其十六
作者：汪荣宝
朝代：清
体裁：七言律诗

城郭休过识者稀，云台洞穴接郊扉。长沟复堑埋云子，万绪千条拂落晖。长乐瓦飞随水逝，高唐宫暗坐迷归。身闲不睹中兴盛，怅卧新春白袷衣。
华清·其十四
作者：汪荣宝
朝代：清
体裁：七言律诗

玉辇忘还事几多，兵残楚帐夜闻歌。空庭苔藓饶霜露，六国楼台艳绮罗。堪叹故君成杜宇，老忧王室泣铜驼。满宫学士皆颜色，兼忘当年旧永和。
华清·其四
作者：汪荣宝
朝代：清
体裁：七言律诗

回望高城落晓河，风光今日两蹉跎。金銮不问残镫事，玉殿犹分下苑波。青冢路边南雁尽，碧松根下伏苓多。鄂君怅望舟中夜，一夜将愁向败荷。
南使
作者：汪荣宝
朝代：清
体裁：五言律诗

晓过中天阙，喧迎南使车。铜衢严棨戟，珠馆溢簪裾。陋洛谈何易，倾燕兴有馀。迂儒知量狭，不敢赋论都。
南洲庵席上次韵玉木椿园呈上山蔗庵制府
作者：汪荣宝
朝代：清
体裁：七言律诗

草堂清昼共论文，宴坐能消客思纷。稍觉风泉成远籁，那知江海有浮云。映帘山翠浓堪吸，隔树车雷澹不闻。逃暑正愁无妙策，傥容携卷日从君。
即事
作者：汪荣宝
朝代：清
体裁：七言律诗

十日微阳病酒天，不知舟壑几回迁。青门雨打沾巾客，金阙花迎曳履贤。寒雀窥蝉宁自警，饥鸢甘鼠亦堪怜。观雷欲悟为盈理，空宇寥寥且守玄。
即目
作者：汪荣宝
朝代：清
体裁：七言律诗

紫李朱樱夹路低，茂林过尽见清溪。耕馀舍后眠新犊，炊熟门前唱午鸡。十国纵横疲野战，数家老寿乐岩栖。牵筇不觉经行远，便恐重来径已迷。
叠前韵柬众异兼呈拔可
作者：汪荣宝
朝代：清
体裁：古风

抱琴入海寻孤赏，烟外扁舟恣独往。李叟梁生一昔来，及关登岳竞哀响。吾徒寂寞非逃名，适意何伤蓬累行。极目斜阳三万里，浮云顷刻千阴晴。
呈武选司诸公
作者：汪荣宝
朝代：清
体裁：七言律诗

粗说山川愧几能，叨簪弱岁倍难胜。敢思宣室论前席，但拟浯溪颂中兴。日落柳边闻牧马，秋高榆塞忆呼鹰。中枢坐论须公等，好在清风满院藤。
咏史
作者：汪荣宝
朝代：清
体裁：七言律诗

金马承明久寂寥，汉皇侧席盛旌招。入关共有捐繻想，过阙惟闻结绶谣。使者银槎穷碧海，将军羽服倏丹霄。杨云悔奏甘泉赋，醉向玄亭作解嘲。
咏史有寄
作者：汪荣宝
朝代：清
体裁：七言律诗

中原亡鹿不堪求，阻海犹能主一州。失水正须升斗活，随阳岂有稻粱谋。蓬莱未必多仙药，松杏依然是故邱。白发回天粗已了，江湖迟子入扁舟。
哀大江武男
作者：汪荣宝
朝代：清
体裁：七言律诗

眼中桑海只寻常，感逝今朝意转伤。红叶尚酣诗榭酒，青山已冷道场香。人生倚伏原天定，王事勤劳是国殇。乞籴未忘秦粟惠，馀黎问讯合沾裳。
哀张生
作者：汪荣宝
朝代：清
体裁：古风

吾年弱冠初为郎，自喜卓荦能文章。摛华发藻归故训，上规汉晋卑三唐。酒酣英辩辄惊座，语挟棱锷铦干将。同乡贵官皆却走，心赏独有司勋张。诸郎载酒晚相过，入门罗列如雁行。西豪兄弟并奇特，谞年最小尤俊良。学文初祖桐城法，伸纸下笔殊汪洋。辞家自古重流别，能文立意难齐量。狙邱稷下岂不伟，不与文苑争缥缃。昭代经师有家法，仪徵立说穷悲凉。声韵比偶出孔思，反孔为古将无狂。张生从我踰一岁，尽弃所学同秕糠。著论颇能准五等，作赋便欲希长杨。研辞鍊句极形似，虽不入室犹升堂。绮藻丰缛不足贵，所贵字里存清刚。即论馀艺亦妙绝，精微所喻言为忘。摹印往往逼陈赵，制义时复追归方。此才昔昔存梦寐，得之邂逅岂寻常。明年妖星动三辅，我时移疾还江乡。巾车去国不浃日，回看激浪冲天阊。寄书道梗长不达，南云朔雁空相望。飘流湖海复几稔，乖隔遂成参与商。沧洲坐感岁时暮，素衣再捲京尘黄。美人咫尺不相见，一访宿草秋坟荒。杨雄未老侯芭死，篹玄草法谁能详。遗文零落蠹半食，对此涕泪沾衣裳。四夷交侵小雅废，麟鸾一见疑非祥。兰摧玉折无顾惜，天意毋乃倾焚坑。君不见酒诰俄空笙诗亡，鸿都缣帛馀縢囊。此才不死亦安用，仰视河汉秋苍苍。
哀王侃叔
作者：汪荣宝
朝代：清
体裁：七言律诗

一桴从我共浮沈，湖海三年病转深。幸尽龙蛇当厄岁，那堪乌鹊失栖心。遗文颇杂旁行字，断句都成变徵音。祝汝佳儿见头角，父书伫看凿楹寻。
商君
作者：汪荣宝
朝代：清
体裁：七言绝句

公孙才调亦堂堂，新法千言在抑商。岂识邯郸有豪贾，却将奇货视秦王。
四叠韵答仲云
作者：汪荣宝
朝代：清
体裁：七言律诗

送别频繁归梦稀，山城日日偃东扉。娵隅耳熟参军语，逢掖心惊故国衣。容我海鸥常狎浪，看君天马已辞鞿。神州戮力须佳士，长从乘桴计定非。
四月七日偶成
作者：汪荣宝
朝代：清
体裁：七言绝句

细草天涯见晚晴，去年今日别神京。瀛洲一夕东风劲，愁绝明朝听雨声。
四月二十六日雨后刘仲鲁大理招游积水潭即席赋呈
作者：汪荣宝
朝代：清
体裁：古风

九陌多氛埃，一雨成薮泽。偶逢休浣辰，聊思濠濮适。微风动春服，凉波引短策。遂指城北隅，何异尘外宅。林英绚馀绮，堤柳曳新碧。偕我素怀友，鉴兹寒潭白。垂纶病未能，濯缨犹有惜。低云时荫轩，遥山纷共席。境幽自尔胜，神闲谁为役。理乱各在心，垢净本无迹。欲辨忽忘言，迟迟日云夕。
国宪起草会成以宗孟为会长是日宗孟五十生辰会罢诸公同往宗孟家为寿主人邀夜饮余以事不果留赋呈长句
作者：汪荣宝
朝代：清
体裁：七言律诗

太液新荷翠盖重，颐年高会正春容。微香满座清言澈，日晏华堂绿酎醲。瘦对孤山真似鹤，醉留东野欲为龙。功成他日还长揖，便拟因君问赤松。
埃及残碑·其一
作者：汪荣宝
朝代：清
体裁：五言律诗

古国五千岁，榛芜独早开。象形同诘诎，画革有胚胎。与汝深檐覆，因谁巨舶来。嗟余钳在口，欲读重徘徊。
埃及残碑·其二
作者：汪荣宝
朝代：清
体裁：五言律诗

尼路河边草，春来依旧青。霸图无影响，文治日飘零。鬼物荒祠画，莓苔废塔铭。犹馀一片石，天上炳华星。
城阙
作者：汪荣宝
朝代：清
体裁：七言律诗

城阙驱车向晚过，高甍重见碧嵯峨。放鸡欲误新丰道，归鹄仍翻太液波。排闼谁令亡铁牡，登楼莫更数铜驼。星灯照澈诸蕃邸，愁听穹庐敕勒歌。
壬子元日
作者：汪荣宝
朝代：清
体裁：五言律诗

赤县讴歌改，金源历数移。霜棱消剑戟，虹气动旌麾。世欲除秦法，人今识汉仪。乾坤日扰攘，收拾恐难为。
壬戌七月云卿丈七十生辰子函兄弟书来徵文会余自瑞士调日本便乞归省十月到京追赋一诗以献
作者：汪荣宝
朝代：清
体裁：七言律诗

沧海归来及小春，一樽重对丈人真。白华闻补笙诗逸，玉树翻看綵舞新。抗啸苏门知未歇，陪游赤壁怅无因。征帆更欲淩清浅，应有天骄话凤麟。
壬申元日
作者：汪荣宝
朝代：清
体裁：七言律诗

绝域淹留非我春，白头归卧是閒身。香花还作儿时供，脂药难寻劫后尘。人代未移都邑改，兵氛依旧岁华新。群豪流沫论薪胆，文范勋名未足珍。
夏夜
作者：汪荣宝
朝代：清
体裁：五言律诗

月黑星河动，林昏雨气凝。乾坤百战过，岁月一阴增。戍远犹闻角，村虚偶见镫。奋飞无健羽，愁思日相仍。
夏夜园中
作者：汪荣宝
朝代：清
体裁：古风

暑雨澄夕氛，奔云漏初月。微凉动帘幕，虚籁沈林樾。泠泠阶泉响，烂烂园花发。稍闻鸣虫起，坐看飞乌没。平生岩壑志，偶兹山水窟。多惭专对能，庶补诵诗阙。怀旧物屡迁，望远情不竭。回首沧波深，心忧芳草歇。道穷宁舍鲁，身健犹吟越。俳徊漏始移，颢露沾人发。
夕思
作者：汪荣宝
朝代：清
体裁：七言律诗

鸳瓦新停暮雨纤，楼寒强起捲珠帘。腰随柳带经秋减，愁似兰熏向夕添。月迥悬蛛生暗牖，风微伏翼在虚檐。曲栏十二閒凭遍，不觉微吟昔昔盐。
夕楼
作者：汪荣宝
朝代：清
体裁：七言律诗

离思难任归计虚，夕楼凝望欲何如。峥嵘綵笔兼春老，寂寞玄文与世疏。树有流莺非故国，湖逢落雁少传书。天涯无地安尊俎，许我山中一岁居。
夕霁
作者：汪荣宝
朝代：清
体裁：七言律诗

夕霁微凉动画屏，高窗列岫有馀青。雨云受日成金碧，湖水涵虚转杳冥。地僻自怜霜鬓满，人闲长怯酒怀醒。此时最忆樊南句，江海三年百战经。
多景楼
作者：汪荣宝
朝代：清
体裁：七言律诗

小集江楼酒半醺，凭阑试瞩海门云。一川龙气凝寒雨，万壑松声淡夕曛。汉上烽烟劳怅望，秦中旌旆断知闻。吾曹流涕真何补，谁使神州此泯棼。
夜望
作者：汪荣宝
朝代：清
体裁：七言律诗

秋星历历下疏栊，徐起开轩万籁空。近树渐明初得月，远镫微动不因风。湖山奥旷兵尘外，天地冲融夜气中。坐久欲知静者妙，怅然归卧曙云红。
夜雨
作者：汪荣宝
朝代：清
体裁：五言律诗

清宵常苦寂，此夜雨声遒。镫静凉生簟，帘疏雾入楼。町畦几处决，松柏万山秋。明日寻幽涧，平添百道流。
大人有救亡论之作写示篇目赋呈长句
作者：汪荣宝
朝代：清
体裁：七言律诗

众生溷浊亦同群，叹凤伤麟孔思纷。局促乾坤成末日，昭回云汉属斯文。新书宁止潜夫比，要指先令小子闻。若使陆沈犹可挽，岂应数策废河汾。
大仓喜八郎男米寿兼金婚赋此寄赠
作者：汪荣宝
朝代：清
体裁：七言律诗

向岛樱花首重回，锦堂今见菊樽开。秋风旄节惭肤使，烟水鸱夷识霸才。人代繁华几桑海，神仙眷属自蓬莱。星周便及期颐日，好竭沧溟作寿杯。
天坛
作者：汪荣宝
朝代：清
体裁：七言律诗

泰坛钟磬久消沈，劫后重来见夕阴。御道青莎仍露重，斋宫翠柏自云深。胶车聚讼犹难解，玉检升中不可寻。且辟舞雩风咏地，共裁春服此披襟。
天柱山
作者：汪荣宝
朝代：清
体裁：七言律诗

翠嶂丹岩霄汉中，势如万马迥行空。昔闻弧矢开王业，今见松楸捧閟宫。龙去桥山馀紫气，鹤归辽海有秋风。凭高欲望中阳里，列戍旌旗照日红。
天津早发车中有作·其一
作者：汪荣宝
朝代：清
体裁：五言律诗

冥逐雷声发，俄惊晓色侵。鱼龙未归壑，蒲柳稍成林。目极南鸿远，愁兼朔雾深。金张击钟里，春梦正飞沈。
天津早发车中有作·其二
作者：汪荣宝
朝代：清
体裁：五言律诗

宣武城南路，巾车十丈尘。陆机初入洛，贾谊敢论秦。作赋看前辈，谈兵有故人。欲将成相意，一为庙堂陈。
太液
作者：汪荣宝
朝代：清
体裁：七言律诗

太液秋光动绿萍，五云楼阁入微冥。玉虹带雨参差彩，璧水涵虚上下青。作戏鱼龙寒未歇，当关虎豹晓还醒。禁松更拟南薰曲，多恐仪鸾不忍听。
奉诏草宪与李家驹侍郎登泰山宿后石坞七日属稿而还·其一
作者：汪荣宝
朝代：清
体裁：七言律诗

岳色河声结想赊，瞻岩今始遂栖霞。愿书圣德三千牍，来溯灵文七二家。直向九关驱虎豹，回看大陆起龙蛇。天风习习吹襟袖，乘兴须浮碧汉槎。
奉诏草宪与李家驹侍郎登泰山宿后石坞七日属稿而还·其三
作者：汪荣宝
朝代：清
体裁：七言律诗

御道青苔马迹消，天门鸾鹤自招邀。一杯鲁水居真隘，匹练吴云望已遥。此日登临小天下，何时肤寸雨崇朝。手携六著空延伫，不见仙人王子乔。
奉诏草宪与李家驹侍郎登泰山宿后石坞七日属稿而还·其二
作者：汪荣宝
朝代：清
体裁：七言律诗

玉宇高寒客梦醒，七星历历在疏棂。栖迟渐欲忘人境，呼吸初疑接帝庭。指掌与谁谈赤县，探怀容我问青冥。欲从旸谷窥朝采，愁绝烟霏十二亭。
奉诏草宪与李家驹侍郎登泰山宿后石坞七日属稿而还·其四
作者：汪荣宝
朝代：清
体裁：七言律诗

元览中区意慨慷，黄河白日永相望。云霄终古齐嵩华，树木于今纪汉唐。回首苍梧叫虞舜，哀吟梁父托田疆。八书礼乐吾能补，多恐名山未许藏。
妓席有赠
作者：汪荣宝
朝代：清
体裁：七言律诗

江南艳曲旧吴娘，宛转灯前泪万行。遗佩久迷金马使，零脂空记白羊王。楼头寒雨三生梦，陌上残花半面妆。莫向金樽嗟老大，人间随处是沧桑。
威尼斯泛舟
作者：汪荣宝
朝代：清
体裁：七言律诗

轺车触热偶南游，兴罢来寻水国秋。坐觉楼台成一气，便将书剑入扁舟。全家罗袜忘尘事，何处清歌动客愁。独想孛罗行迹远，傥馀逸记足搜求。
子函夫人五十生日寄诗为寿
作者：汪荣宝
朝代：清
体裁：七言律诗

西山快雪想初晴，一夕园梅撚蜡成。佛粥昨分香积熟，仙浆近挹帝台清。阶前綵舞摩麟角，楼外琼箫答凤声。我正携家蓬岛住，海天同望极星明。
孙慕韩挽歌词三首·其一
作者：汪荣宝
朝代：清
体裁：五言律诗

世德璇源远，奇姿玉树长。天骄识麟凤，朝右重圭璋。拯溺终无及，针膏故有方。斧柯犹未假，遂见海生桑。
孙慕韩挽歌词三首·其三
作者：汪荣宝
朝代：清
体裁：五言律诗

早岁游京邑，常时接履綦。倾杯论旧史，刻烛和新诗。江海成暌隔，乾坤足涕洟。敢云为国恸，但以哭其私。
孙慕韩挽歌词三首·其二
作者：汪荣宝
朝代：清
体裁：五言律诗

回薄开新运，匡扶仗老成。幽栖宜素履，强起为苍生。作楫忧弘济，褰裳乐耦耕。遽闻大星陨，槎客自心惊。
孟鲁招同泛舟玄武湖
作者：汪荣宝
朝代：清
体裁：七言律诗

五月江城气尚和，酒馀清兴暂烟波。初荷出颖妨蘋合，丛苇分青避棹过。陈迹正随流水远，新愁还共夕阳多。故人劝作论都赋，才尽江淹可柰何。
实相寺贞彦少入中国从事货殖四十馀年而家不富今年六十有一尚客北京燕孙诸公为庆环历徵知交词翰余方留滞东京抚时感旧辄赋长句寄赠二首·其一
作者：汪荣宝
朝代：清
体裁：七言律诗

长车霜夜渡黄河，曾共凭窗发浩歌。万里江湖成契阔，廿年风雨感蹉跎。沧洲又见春光满，故国回看夕照多。禊罢闻君开寿宴，茂林觞咏兴如何。
实相寺贞彦少入中国从事货殖四十馀年而家不富今年六十有一尚客北京燕孙诸公为庆环历徵知交词翰余方留滞东京抚时感旧辄赋长句寄赠二首·其二
作者：汪荣宝
朝代：清
体裁：七言律诗

早日游唐及中兴，晚惊深谷化为陵。庄心不共山河改，衰鬓徐兼岁月增。閒傍枯枰看换劫，长将小炷与留灯。归来傥有寻幽兴，蜡屐相从我尚能。
实相寺贞彦少入中国从事货殖四十馀年而家不富今年六十有一尚客北京燕孙诸公为庆环历徵知交词翰余方留滞东京抚时感旧辄赋长句寄赠二首胡伯平罢官居海上值太夫人春秋七十书来具述圣善之迹欲得一言以为寿且谓平生拙宦比踪安仁今兹閒居奉母绝意宠荣之事浮杯乐饮载涉熙春斑白稚齿咸符曩轨拙者之政亦有足矜余喜其抗志高美言之亲切辄竭鄙思成诗二章既陈太夫人懿德因达伯平孝于惟孝之旨虽词不称意亦歌事遂情之义与·其一
作者：汪荣宝
朝代：清
体裁：七言律诗

六一高风孰与俱，同心再得薛家姝。鹿车早忘朱门贵，鲑菜能承白发姑。自共幽人老岩石，却看诸子并天衢。试教彤史书容德，应抵兰台百画图。
客至
作者：汪荣宝
朝代：清
体裁：七言律诗

空山云物自相仍，佳客经过得未曾。少别各惊双鬓改，新诗且庆百篇增。时危万口嗟兵食，地迥孤怀乐友朋。归去不嫌村路晚，一杯试共对秋镫。
宿玉皇顶夜半起观日出白云如海茫无涯际仰视霄汉明星烂然
作者：汪荣宝
朝代：清
体裁：七言律诗

上清虚籁夜萧骚，起看晴峦见怒涛。群峤浮空成岛屿，万松跋浪作鱼鳌。神州风雨方如晦，帝阙星辰只自高。曾向海天观日出，荡胸云海意逾豪。
寄入泽达吉博士
作者：汪荣宝
朝代：清
体裁：七言律诗

频岁沧洲接履綦，一编靖献共襟期。灵兰已阐遥年秘，芳杜还搴绝代辞。可但啸歌闻隔海，故应儒雅是吾师。不嫌五岳寻幽远，尊酒重论会有时。
寄周少朴
作者：汪荣宝
朝代：清
体裁：七言律诗

北门锁钥倚元戎，诏选儒臣赞武功。抗疏早传台左右，采风遍历海西东。时危始信封疆重，地迥遥知策画雄。松漠尘清边柝静，黑头还入作三公。
寄曹润田为太夫人寿二首·其一
作者：汪荣宝
朝代：清
体裁：七言律诗

忆昨槎回候起居，汤山池馆昼凉初。雨馀松翠窥经阁，风定槐花落步舆。坐听阶泉鸣细细，起看庭日转舒舒。今宵海上望南极，想见画堂春有馀。
寄曹润田为太夫人寿二首·其二
作者：汪荣宝
朝代：清
体裁：七言律诗

早向沧洲识凤麟，盍簪异域倍情亲。探怀各有千秋业，揽辔同愁六合尘。浮世功名应似电，閒居色笑自成春。吾曹拙政宁非美，何用徘徊要路津。
寄秋岳
作者：汪荣宝
朝代：清
体裁：七言律诗

寥落犹难去此都，却传诗句满江湖。梦华未信风流尽，哀郢如闻墨泪枯。顾我老堪鸥鸟狎，问君瘦似菊花无。商量烂醉忘拘束，燕市行逢旧酒徒。
寄黄七兄明经
作者：汪荣宝
朝代：清
体裁：七言律诗

京口论兵顾盼雄，山楼曾忆酒尊同。江湖摇兀成今日，霜雪侵寻各老翁。四壁图书贫未病，百缣水墨晚逾工。秋来正忆鲈鱼美，行共扁舟理钓筒。
小楼
作者：汪荣宝
朝代：清
体裁：七言绝句

小楼三面绿阴齐，清昼风来鸟乱啼。作意驱愁愁未了，芭蕉弄影纸窗西。
尼哥剌第二哀词三首·其一
作者：汪荣宝
朝代：清
体裁：五言律诗

骏烈承三百，宏图揽二洲。虚持禁攻论，实定合纵谋。霸业恢横海，危机玩覆舟。一夫能作难，岂在大邦雠。
尼哥剌第二哀词三首·其三
作者：汪荣宝
朝代：清
体裁：五言律诗

旧梦兼天远，浮生与日亡。百年民恶上，终古厉怜王。龙战氛犹恶，鹃啼恨正长。禅馀行汉朔，那不羡山阳。
尼哥剌第二哀词三首·其二
作者：汪荣宝
朝代：清
体裁：五言律诗

玉帐传书急，金舆警梦回。税銮无处所，脱屣有馀哀。剑玺随边月，河山付劫灰。园花无限好，灼灼为谁开。
山居即事
作者：汪荣宝
朝代：清
体裁：五言律诗

积雨豁然霁，山光晚更清。风休高树默，月上远湖明。坐对诸缘息，因令百虑平。候虫嫌我寂，时作绕篱鸣。
山楼夏日
作者：汪荣宝
朝代：清
体裁：五言律诗

积翠满庭户，清晖日夕佳。山虚云态博，树密鸟声谐。安步教儿从，劳歌有妇偕。不须问芝朮，即此足心斋。
岁晏·其一
作者：汪荣宝
朝代：清
体裁：五言律诗

岁晏清樽数，宵严玉烛辉。帏深花气久，楼迥雨声微。痛饮防欢尽，长吟惜和稀。谁能废博弈，吴客欲何讥。
岁晏·其二
作者：汪荣宝
朝代：清
体裁：五言律诗

车马严城绝，香镫客舍孤。浮踪若鸿雪，逸兴暂枭卢。战国亦如此，兵谋宁可无。雄鸡催曙色，还作绕床呼。
岁暮·其一
作者：汪荣宝
朝代：清
体裁：五言律诗

世界微尘里，郊原寂寞时。乱鸦冲㬠网，栖鸟定寒枝。丹灶三年火，青镫两鬓丝。平生有游旧，松竹一相思。
岁暮·其三
作者：汪荣宝
朝代：清
体裁：五言律诗

建议庸何所，寻思有底忙。官衔同画饼，法制困探囊。卜夜容衰鬓，先春已断肠。年年芳物尽，消瘦滞非乡。
岁暮·其二
作者：汪荣宝
朝代：清
体裁：五言律诗

日月淹秦甸，人烟接汉陵。固难寻绮季，不待相孙宏。断雁高仍急，衰花浅自矜。素心虽未易，无复一壶冰。
岁暮集枫亭
作者：汪荣宝
朝代：清
体裁：五言律诗

海国方残腊，山楼又夕阳。松凝万户翠，枫醉一亭霜。绫扇回风暖，冰弦迸雨凉。坐中独醒客，辜负酒盈觞。
崇效寺
作者：汪荣宝
朝代：清
体裁：七言律诗

寒郊衰柳已如烟，来续云堂半日缘。卷舌机锋馀座上，冥心濠濮在帘前。兔葵燕麦犹清绝，红杏青松竟渺然。坐久不知钟漏晚，起看城阙万鸦边。
崇陵永远奉安
作者：汪荣宝
朝代：清
体裁：七言律诗

帐殿霜严拜此辰，耕烟象鸟共酸辛。衣冠月出魂难返，舟壑俄迁迹未湮。一夕狐鸣成楚霸，千年鹤语记尧仁。更看二圣同天穴，雨泣攒宫未可伦。
己亥除夕病中隐南寄示新诗有早朝车马客应有泪沾巾之句怆然感赋
作者：汪荣宝
朝代：清
体裁：七言律诗

又向仙阶感落蓂，青霜素雪几番经。依林独鹤寒难语，戴石连鳌倦不灵。未到扬尘犹是海，可能替月只教星。残檠不梦钧天事，一听阳春足涕零。
师郑寄示庚午旧历元日试笔之作次韵奉答三首·其一
作者：汪荣宝
朝代：清
体裁：七言律诗

别久渐忘孤学陋，书来转遣百忧生。登楼落日频回首，解带何年一写诚。载道已知文不苟，感时微觉意难平。著书慷慨非诸子，谁道杨云择未精。
师郑寄示庚午旧历元日试笔之作次韵奉答三首·其三
作者：汪荣宝
朝代：清
体裁：七言律诗

得酒从今莫苟辞，冥心观化欲何疑。即看沧海横流日，恐是明夷待访时。眼底虫沙行共尽，吟馀松竹一相思。耐寒尚有西山翠，物外追寻傥可期。
师郑寄示庚午旧历元日试笔之作次韵奉答三首·其二
作者：汪荣宝
朝代：清
体裁：七言律诗

看君大节晚觥觥，不独瑰词早有声。南渡衣冠非典午，西京轨迹失由庚。药脂空忆先朝泽，梗索难禳四海兵。我亦倦游思荷锸，江乡何地计春耕。
希马出示先德文慎公诗集因题三首·其一
作者：汪荣宝
朝代：清
体裁：七言绝句

十载长安看奕棋，津桥两听去鹃悲。上尊赐酒馀酣在，已是虞渊日尽时。
希马出示先德文慎公诗集因题三首·其三
作者：汪荣宝
朝代：清
体裁：七言绝句

宰辅能诗数晚清，松禅广雅两峥嵘。谁知湖海穷超览，风雨高楼此尾声。
希马出示先德文慎公诗集因题三首·其二
作者：汪荣宝
朝代：清
体裁：七言绝句

吉日车攻是雅音，南山瞻仰变哀吟。百年兴废真陈迹，但赏琼裾致自深。
庚午上巳旧都诸名士集水榭禊饮分韵赋诗释戡纕蘅先后书来要余同作率然应之得汎字
作者：汪荣宝
朝代：清
体裁：古风

江海一为客，遂如萍梗汎。六年此淹留，万事成愧忏。落日望中原，群豪方按剑。苟全良独难，浮名真误赚。开门得远书，冥想逐归帆。旧京日萧条，衣冠未沦陷。春城众始和，芳池清可鉴。围坛花欲然，荫榭柳疑蘸。缅怀二三子，流咏杂仙梵。玄论超阿戎，醉墨妙狂监。焉知阑楯外，豺虎纷虓阚。嗟余久离群，退耕乏长镵。胜游虽未从，新诗独肯欠。因风寄所怀，微言傥非儳。
庚午寒食客居寡欢辄依故事禁火一日
作者：汪荣宝
朝代：清
体裁：七言律诗

寒雨连朝损客眠，匆匆春半又今年。稍听园鸟流新语，坐看山樱发故妍。赤县有人方纵火，沧洲容我独藏烟。饮冰嚼雪寻常事，惆怅残膏镇自煎。
忘年会席上次韵岩溪裳川见赠之作
作者：汪荣宝
朝代：清
体裁：七言律诗

传钞百首见新诗，心折同时非子谁。日暮偶过陶令宅，林深如到习家池。倾壶真作忘年友，剪烛聊为分岁辞。肥瘠不须争楚越，但将肝胆一相披。
怀张隐南时在朝鲜
作者：汪荣宝
朝代：清
体裁：七言律诗

璚隐仙才似玉溪，昔年酬唱凤城西。石鲸秋动池灰冷，玄菟云深塞草萋。桂苑遗文谁可语，桃源归梦岂应迷。沧溟万里传书绝，愁拂襟尘检旧题。
怀曹君直
作者：汪荣宝
朝代：清
体裁：七言律诗

曹霸清贫世莫如，文章真欲嗣黄初。鸾台空拟调元诏，虎观犹存议礼书。剩好远山吟卖药，定知筑室署安蔬。红楼玄圃俱消歇，惟有诗篇饲蠹鱼。
恭贺御极·其一
作者：汪荣宝
朝代：清
体裁：七言律诗

千官鸣玉紫宸门，禁树熹微动晓暾。斧扆受朝君介弟，軨车嗣服帝曾孙。云台合纪东风瑞，海宇同瞻北极尊。犹有数行宽大诏，万家负曝尽知温。
恭贺御极·其二
作者：汪荣宝
朝代：清
体裁：七言律诗

回首秋风太液波，云雷事业竟蹉跎。汉家十世逢阳朔，周道中兴属共和。已信庙堂能绍述，敢疑衢巷不讴歌。即看下诏通言路，初政开元未足多。
恭送景皇帝梓宫奉移梁格庄述德抒哀
作者：汪荣宝
朝代：清
体裁：五言排律

谟烈垂千祀，讴思动八纮。攀鳞乖永望，述德有微情。龙气钟潜邸，龟符协大横。祥非当璧拜，礼有奉軨迎。周德孙绳祖，殷宗弟续兄。皇根绵玉叶，帝表挺珠衡。桂寝承欢谨，蒿宫典学精。冠仪元凤举，婚礼永和成。绂冕初亲政，梯航毕贺正。恭逢皇极建，愿睹泰阶平。玄菟颓云压，东鳀骇浪并。宸衷廑救越，庙议决惩荆。横海空陏舰，临辽折汉旌。春潮凄勃碣，秋雨黯台澎。启圣资多难，优贤利汇征。霸才求范蠡，儒效责孙卿。顾问唐承旨，论思宋迩英。翻书通绝国，纳谏逮编氓。甲令规闳远，纶言极恳诚。四邻观奋发，九县想澄清。蓂序催摇落，薰弦促改更。圣怀几避席，众口欲烧城。始颂蟠龙贵，终占牝马贞。即时新法罢，从此厉阶生。甘露祥宁验，前星曜忽呈。郑闉蛇入未，毫社鸟先鸣。制梃驱都市，传烽迫禁营。稿街齐设垒，稗海尽鏖兵。容易金城陷，仓黄翠辇行。晋祠屯武帐，秦岭戒严程。傥使玑衡正，何缘匕鬯惊。吾君洵可恃，此举竟无名。鼎沸民方殆，钧旋运庶亨。元凶戮梼杌，赤眚洗欃枪。木铎频宣诏，珠槃再缔盟。禹汤惟罪己，郭李幸收京。返旆三辰焕，櫜弓六合晴。物情思复子，天意阻由庚。养晦知冲挹，思艰恐愤盈。絺衣常泪渍，黄屋本心轻。坐感尧肌腊，犹瞻舜目明。日车终不返，天柱遽长倾。晓晕凝铜雀，凉波咽石鲸。山川俱异色，衢巷有吞声。大孝今谁及，奇穷古未撄。含仁能济世，积瘁竟凋荣。薤露晞仙仗，松飙肃旅楹。寒林鹤罢语，灵隧象知耕。哀诔穷文藻，遗徽在史宬。侧闻谈绍述，门户傥休争。
愁霖
作者：汪荣宝
朝代：清
体裁：五言律诗

十日秋阴里，高楼思黯然。风云从惨淡，山水自澄鲜。莫和愁霖唱，还寻说剑篇。谁能向天外，呼起夜珠圆。
感事
作者：汪荣宝
朝代：清
体裁：七言律诗

玉宇初寒夜漏长，宫中行乐事难量。新声宜号千秋戏，残粉犹堪半面妆。玄菟戍空边月黑，朱厓路断海云黄。如闻故老思飞将，泪洒金河雁几行。
戊辰四月日本诗社诸君子招饮芝山红叶馆各有诗见赠即席次国分青厓翁韵二首奉答·其一
作者：汪荣宝
朝代：清
体裁：七言律诗

坛坫雄强表海东，肯收流壤到愚公。江山文藻多新色，父老衣冠自古风。登阁吟声兼地迥，披襟羁绪与春融。向来对酒不知饮，此夕衰颜花竞红。
戊辰四月日本诗社诸君子招饮芝山红叶馆各有诗见赠即席次国分青厓翁韵二首奉答·其二
作者：汪荣宝
朝代：清
体裁：七言律诗

中原龙战又经年，落日凭高一惘然。海宇何时得清晏，林峦是处信佳妍。蓉峰雪色疏帘外，芝浦涛声曲槛前。客主两忘谁会得，白鸥渺渺入遥天。
扬州
作者：汪荣宝
朝代：清
体裁：七言律诗

暮雨沧江鼓枻来，高秋欲访斗鸡台。吹箫不见珠帘捲，叠鼓如闻锦缆回。幕府千年南渡恨，盐船一夕北风哀。挑灯试读芜城赋，敢道参军枉费才。
拙政园
作者：汪荣宝
朝代：清
体裁：五言律诗

李径独来数，平芜尽日閒。空园兼树废，高阁已苔斑。未肯投竿起，俱期倒载还。夕阳无限好，归去有帘间。
拟意
作者：汪荣宝
朝代：清
体裁：五言排律

别浦晴霞委，东亭霁日凉。斗鸡回玉勒，下马捧椒浆。命侣添新意，前期托报章。只知防灏露，实是怯残阳。语罢休边角，仙归敕玉箱。心悬紫云阁，簟卷碧牙床。天意怜幽草，旬时到旧乡。初当新病酒，容许后升堂。楼迥波窥锦，窗油蜂印黄。减衣怜蕙若，恼带拂鸳鸯。班扇慵裁素，宫眉正斗强。莺能歌子夜，蝉是怨齐王。锦石分棋子，鲛绡熨下裳。花情羞脉脉，春物太昌昌。警露鹤辞侣，投岩麝退香。别离真不那，名誉底相伤。徙倚三层阁，空馀数仞墙。蜡花长递泪，青女不饶霜。古木含风久，嘉瓜引蔓长。何由问香炷，独自有波光。庾信生多感，安仁复悼亡。归期无雁报，著处断猿肠。世界微尘里，乾坤百战场。峡云寻不得，魂梦过潇湘。
挽张之洞联
作者：汪荣宝
朝代：清
体裁：联

匡时苦费调停策；绝笔惊看讽谕诗。
挽张之洞联
作者：汪荣宝
朝代：清
体裁：联

立朝苦费调停策；绝笔惊看讽谕诗。
挽张百熙联
作者：汪荣宝
朝代：清
体裁：联

身世实多艰，独挹群言规远大；公卿应动色，侧闻天语奖忠清。
故国
作者：汪荣宝
朝代：清
体裁：七言律诗

故国烟尘首重回，风廊愁对夜帘开。天临大野星辰远，秋入空山草木哀。一夕商歌催鬓改，万方羽檄阻书来。龙拿蚁斗知何限，同付残僧话劫灰。
文庙助祭礼成讲论语彝伦堂
作者：汪荣宝
朝代：清
体裁：五言排律

万象催回薄，斯文感退藏。圣言犹菽粟，明德必馨香。释菜仪能举，陈笾事敢忘。春风舒璧水，晓晕动宫墙。配极新祠宇，昭平旧乐章。骏奔咸法服，凫藻逮殊方。观礼情俱惬，横经志未荒。圜桥真似昔，累席岂堪当。疑集鸿都观，叨升阙里堂。敷陈殊琐琐，雒颂颇琅琅。久怅金声歇，谁能木舌扬。抱书秦博士，毁宅汉诸王。九服同涂炭，三坟尽秕糠。江河终不废，日月竟何伤。缅想飞雍鹭，深忧告朔羊。侧身沧海阔，微念大为坊。
新华门
作者：汪荣宝
朝代：清
体裁：七言律诗

凝碧池前晓霭收，百僚车马盛清秋。长街杨柳迷新荫，小苑芙蓉冷旧游。璇榜正迎初日丽，彩旗高拥五云稠。金河哀雁惊飞过，犹覛平时宝月楼。
新嘉坡罗昌总领事席上
作者：汪荣宝
朝代：清
体裁：七言律诗

万里楼船向日行，星洲晚见海云平。炎风曾是天王宇，今雨难忘地主情。百战乾坤才俯仰，一时豪杰正纵横。酒酣我欲乘风去，不觉微凉袖底生。
新秋
作者：汪荣宝
朝代：清
体裁：五言律诗

落日万山暝，凉风一叶秋。阴阳纷代谢，湖海此淹留。庄舄仍当病，张衡岂免愁。惟馀诗笔健，挥洒满沧洲。
方旭初挽诗二首·其一
作者：汪荣宝
朝代：清
体裁：五言律诗

淮泗多奇气，风尘有逸民。一成思复夏，三户誓亡秦。猛志摧逾激，高怀郁未申。惊风催落木，远近共沾巾。
方旭初挽诗二首·其二
作者：汪荣宝
朝代：清
体裁：五言律诗

有子承遗教，乘时奋武功。终成一战霸，遂见九州同。还卜牛眠吉，亲封马鬣崇。莱妻此同穴，百世诵清风。
无题
作者：汪荣宝
朝代：清
体裁：七言律诗

小别岩扉玉露新，重来香径紫苔匀。羽旗长带巫峰雨，罗袜微凝洛浦尘。锁骨玲珑原是佛，冰肌绰约若为神。春心不共寒灰尽，更造天人历劫因。
无题
作者：汪荣宝
朝代：清
体裁：七言律诗

楼外芙蓉对晓妆，梳馀发彩照云凉。鞭鲸海沫侵罗袖，驾鹤天风动画裳。曾是相看惟脉脉，可劳欲别始伥伥。归来小阁添兰炷，应觉清宵刻漏长。
无题
作者：汪荣宝
朝代：清
体裁：七言律诗

绣巷车回夜始遒，月斜人定怯登楼。瓶寒花影犹垂几，炉烬衣香自满篝。笑电渐随星彩曙，梦云长付海波秋。从今准备相思字，泻尽琼瑰寄未休。
无题四首·其一
作者：汪荣宝
朝代：清
体裁：七言律诗

罢覆停钩思转迷，银河只在画楼西。香消暗牖惊蝙出，烛现虚廊怯燕栖。露砌绿钱兼迹湿，风帘素玦与鬟低。绣衾归卧仍无睡，多谢林乌著意啼。
无题四首·其三
作者：汪荣宝
朝代：清
体裁：七言律诗

十二阑干接苑门，微波想像袜尘存。亭虚碎竹难休籁，池冷枯荷只倚根。可待重来成顾影，不曾小别已消魂。霜梨留得残红在，错认他时溅泪痕。
无题四首·其二
作者：汪荣宝
朝代：清
体裁：七言律诗

飞絮池台日又曛，重帘消息不胜闻。招邀綵凤输萧史，怅望青翰付鄂君。直遣流波终到海，可能坠雨更为云。检衣仍惜馀香在，肯为春阴费夕熏。
无题四首·其四
作者：汪荣宝
朝代：清
体裁：七言律诗

共命无因梦亦休，别时肠断见时羞。堂深燕子闻残语，院暝梨花照暮愁。虚有佳期消打马，聊成私咏托牵牛。扁舟还欲随烟雾，海外何曾更九州。
无题集义山
作者：汪荣宝
朝代：清
体裁：五言律诗

银箭耿寒漏，琉璃冰酒缸。当风横去幰，别夜对凝釭。带火遗金斗，移阴入绮窗。多羞钗上燕，物物自成双。
日曜闻近村教堂歌声
作者：汪荣宝
朝代：清
体裁：七言律诗

七日奔轮瞥眼过，又闻说法到岩阿。云堂昼静流仙梵，清庙风微动雅歌。野服自随山鸟集，素琴欲入涧松和。閒阶倾听忘移晷，谁识儒冠感喟多。
旧京閒居次韵彤士
作者：汪荣宝
朝代：清
体裁：七言律诗

横海归来赋小园，当年种竹渐侵垣。一庭秋菊自佳色，万里沧波馀梦痕。花市偶过隆福寺，书摊愁问海王村。携樽閒话同光事，一醉能令寒谷暄。
早春即事
作者：汪荣宝
朝代：清
体裁：七言律诗

乡国惊心万象春，中原北望雪摧轮。岂闻墨翟能存宋，会见辛垣欲帝秦。宣室未忘前席对，沧江空望属车尘。国家成败谁能料，已有天书誓卧薪。
春望
作者：汪荣宝
朝代：清
体裁：七言律诗

高楼独倚暮云平，渐见星镫远近明。老树全同烟嶂色，大车时作海潮声。严城落日增兵气，绝域春风动客情。忽忆长安今夜月，万家箫鼓正三更。
昨夜
作者：汪荣宝
朝代：清
体裁：七言律诗

明河昨夜凤楼西，庭院微凉綷羽栖。树是五衢能已忿，花为四照转成迷。薄帷鉴月回波澹，短炬冲寒结泪低。更数绿钱寻履迹，玉阶惟有燕遗泥。
晓起散步
作者：汪荣宝
朝代：清
体裁：五言律诗

负杖晓行孤，熹微众壑俱。露寒花气重，山静涧声粗。叠嶂明残雪，新畴淡远芜。前村逢驿使，亟问有书无。
晚凉
作者：汪荣宝
朝代：清
体裁：七言律诗

暑馀庭院蕙风轻，移榻虚廊对晚晴。闲遣儿童谈故事，静闻蟋蟀起秋声。众星历历当轩出，半月娟娟隔树明。何事邻家镇高会，金樽华烛不胜情。
晚春
作者：汪荣宝
朝代：清
体裁：七言律诗

小阁兼旬拥被眠，起寻林壑长风烟。已惊沧海无精卫，更怯残春有杜鹃。梦雨自随飘瓦远，鬓丝还出落花先。培风九万真奚适，未及醯鸡乐瓮天。
晚晴
作者：汪荣宝
朝代：清
体裁：七言律诗

阴崖几日雨如丝，向晚晴峦众绿滋。远市云开双塔迥，平湖风定数帆迟。山蜩带日翻金奏，汀鹭冲烟赌水嬉。暝对高窗眠未得，满庭松籁似催诗。
晚步
作者：汪荣宝
朝代：清
体裁：七言律诗

戎马郊坰履迹稀，我来拄杖对斜晖。林深渐觉衣裘薄，市远回看灯火微。万木归根终自卫，孤云去岫欲何依。龙山秋尽无消息，惊见遥天一雁飞。
晚步
作者：汪荣宝
朝代：清
体裁：七言律诗

隔树湖波映日明，环湖山翠戴云平。小桥偶为听泉驻，仄径时劳避石行。贪过桃溪忘晚食，閒巡麦陇想春耕。神州何地同清绝，便结瓜庐度此生。
暑咏有寄效昆体
作者：汪荣宝
朝代：清
体裁：七言律诗

曾爱沧洲六月凉，赫曦此日过炎方。银槎欲铄星妃石，珠洞难冰玉女浆。楚榭旧歌怜白雪，汉宫仙服忆青霜。奇肱虚有飞车巧，安得因风到汝旁。
暮春集流水音
作者：汪荣宝
朝代：清
体裁：七言律诗

小院花残春欲归，却来天上看芳菲。流觞作禊年如昨，秉烛陪游夜未晞。神理自超终有辙，客心不竞已无机。信知今昔同陈迹，何必蒙庄齐物非。
暮春雨后与诸文士宴集新馆二首·其一
作者：汪荣宝
朝代：清
体裁：七言律诗

山楼曾共倚崔嵬，正见繁花照席开。小院忽惊新绿满，高轩齐趁晚晴来。园林俯仰成诗史，桑海寻常付酒杯。指点南葵遗迹在，华堂归燕莫惊猜。
暮春雨后与诸文士宴集新馆二首·其二
作者：汪荣宝
朝代：清
体裁：七言律诗

遵义风流昔所传，簪裾客馆盛周旋。至今坛坫成陈迹，犹有琳琅照逸篇。十驾自怜斜日里，一觞且劝惠风前。酒酣笔力腾龙虎，忆见明光唱和年。
暮春雨后与诸文士宴集新馆二首为文访苏题先德静川大令彭泽高风图兼送其行二首·其一
作者：汪荣宝
朝代：清
体裁：七言律诗

谁道边城春到迟，好风入县百花滋。如何黍谷回温日，已是桑田变海时。三径就荒归未得，万方同概去何之。北窗自作羲皇梦，人代何曾有义熙。
有感·其一
作者：汪荣宝
朝代：清
体裁：五言排律

日月观新政，天人想中兴。云虬空际会，金虎有依凭。秘殿论思罢，周庐宿卫增。伤心李斯犬，侧目郅都鹰。脱屣真何有，褰裳竟未能。苍黄一尺素，黯淡九枝灯。瀛海烟波阔，渐台雾露凝。佛香高阁迥，夜色冷于冰。
有感·其二
作者：汪荣宝
朝代：清
体裁：五言排律

甲帐金风动，昆池玉漏催。月移仙仗转，云拥御帘开。告密封章急，思愆制诏哀。汉槎求药去，秦传送医来。赤凤翻歌扇，金鹦献寿杯。两宫极慈孝，四海妄惊猜。北极终无改，南熏不可回。平时前席地，寒雨落宫槐。
朱门·其一
作者：汪荣宝
朝代：清
体裁：五言律诗

白袷经年卷，朱门此夜过。犹馀遗意在，不奈寸肠何。感激淮山馆，喧传郢市歌。酬恩抚身世，身世醉时多。
朱门·其三
作者：汪荣宝
朝代：清
体裁：五言律诗

猿别方长啸，鸿轩不可攀。刘桢元抱病，谢傅已登山。橐籥言方喻，关河梦几还。故园烟草色，归去有帘间。
朱门·其二
作者：汪荣宝
朝代：清
体裁：五言律诗

高阁客竟去，寒云路几层。英灵殊未已，风物正相仍。政已标三尚，言皆在中兴。鸾皇期一举，何不向雕陵。
朱门·其四
作者：汪荣宝
朝代：清
体裁：五言律诗

北斗兼春远，西溪许日曛。可怜漳浦卧，方信阮家贫。自苦诚先檗，防虞要徙薪。京华他夜梦，远远隔芳尘。
李曾廉主事以孤子禀母教至成立禄足以养而太夫人见背乃追叙劳苦作寒镫课子图寄其哀慕比自斐利宾邮示乞题为赋长句
作者：汪荣宝
朝代：清
体裁：七言律诗

夜雨南溟滞客槎，沧波回首不胜嗟。风林无复经秋叶，霜烬犹为照晓花。阖卷慈晖腾字里，移灯归梦过天涯。荒江老屋差无恙，壁有遗经即故家。
枇杷和张鸿户部
作者：汪荣宝
朝代：清
体裁：七言律诗

怅望西园别思深，婆娑几树正垂金。筠笼撷露迟樱送，玉碗调冰先李沈。漫以时珍誇夏首，曾从晚翠见冬心。异名傥解徵庐橘，惭愧无才赋上林。
林间
作者：汪荣宝
朝代：清
体裁：五言律诗

楼西千万树，盛夏绿阴交。湿任莓苔积，深宜鹳鹤巢。閒行清露滴，久住晚钟敲。寂寞更无客，宁烦作解嘲。
桃源
作者：汪荣宝
朝代：清
体裁：七言绝句

洞里桑麻取次栽，避秦合住水云隈。渔郎再到应惆怅，今日桃源有劫灰。
梦中作
作者：汪荣宝
朝代：清
体裁：七言绝句

打窗急雨作横流，绕壁寒虫剧众咻。却据槁梧寻物外，只疑天地是虚舟。
楚宫·其一
作者：汪荣宝
朝代：清
体裁：七言律诗

十二玉楼空更空，至今云雨暗丹枫。常娥捣药无时已，子晋吹笙此日同。蜡照半笼金翡翠，风声偏猎紫兰丛。几人曾预南薰曲，独立寒流吊楚宫。
楚宫·其三
作者：汪荣宝
朝代：清
体裁：七言律诗

承露盘晞甲帐春，朝阳阁迥羽衣新。宓妃漫结无穷恨，徐甲何曾有此身。独坐遗芳成故事，一年生意属流尘。不须浪作缑山意，月里依稀更有人。
楚宫·其二
作者：汪荣宝
朝代：清
体裁：七言律诗

石桥东望海连天，初梦龙宫宝燄然。玉检赐书迷凤篆，赤鳞狂舞拨湘弦。堪悲小苑作长道，长遣游人叹逝川。王母不来方朔去，云孙帖帖卧秋烟。
楚宫·其五
作者：汪荣宝
朝代：清
体裁：七言律诗

楚路高歌自欲翻，月楼谁伴咏黄昏。越罗冷薄金泥重，栀子交加香蓼繁。知有宓妃无限意，更惊骚客后归魂。未知歌舞能多少，但保红颜莫保恩。
楚宫·其六
作者：汪荣宝
朝代：清
体裁：七言律诗

户外重阴黯不开，年华忧共水相催。相如解作长门赋，温峤终虚玉镜台。斑竹岭边无限泪，芙蓉塘外有轻雷。秋霖腹疾俱难遣，不觉犹歌夜起来。
楚宫·其四
作者：汪荣宝
朝代：清
体裁：七言律诗

龙山晴雪凤楼霞，终古垂杨有暮鸦。犹自金鞍对芳草，更持银烛赏残花。不妨常日饶轻薄，未解当年重物华。曾苦伤春不忍听，十三弦柱雁行斜。
次韵三谷耕云岁暮见怀
作者：汪荣宝
朝代：清
体裁：七言律诗

去日风情付墨磨，萧辰揽镜欲如何。百年坐感蛇趋壑，万事真惭鼠饮河。迎腊寒梅犹未著，傲霜残菊故无多。枯枰胜负成何事，虚遣山樵惜烂柯。
次韵众异游箱根塔之泽
作者：汪荣宝
朝代：清
体裁：古风

当窗远岫惬幽赏，吟想百回稀一往。故人昨日搜奇回，下笔风作带清响。春恨离愁不可名，狂来欲作升天行。且须了却痴儿事，同上西楼倚晚晴。
次韵兑之庚午元日发笔寄释戡纕蘅
作者：汪荣宝
朝代：清
体裁：七言律诗

海国东风入旧年，且将冬暖当春妍。流光似水原难划，心事成灰不可然。倒载便如回日驭，卧游何用买山钱。诗成自笑同曹桧，浅陋应知不费笺。
次韵太夷闻笳
作者：汪荣宝
朝代：清
体裁：七言律诗

远闻哀咏抵悲笳，一夕羁人鬓有华。刻意为欢终不似，如期得老恰无差。残花不惜千回舞，倦鸟仍愁一目加。清绝楼窗尚无寐，更堪风雨在天涯。
次韵旭初岁暮伤乱
作者：汪荣宝
朝代：清
体裁：五言律诗

鲲击天池动，狐呼里社惊。归人聊剪烛，穷寇敢称兵。剑冷花难落，炉残篆尚萦。空庭同徙倚，天半已参横。
次韵曾小鲁移居
作者：汪荣宝
朝代：清
体裁：七言律诗

梦华历历旧长安，去欲沾襟住亦难。客子只馀诗卷富，邻翁且共酒杯宽。风雩高兴谁如点，挽鹿同心自有桓。捲幔西山犹在望，晚晴时复一凭阑。
次韵李释戡元日
作者：汪荣宝
朝代：清
体裁：七言律诗

修夜漫漫不肯晨，梦回犹是旧年身。高邱终古哀无女，空谷于今喜似人。扪舌尚怜危语富，取怀惟恨好篇贫。朝来莫讶颜非故，历尽沧溟百劫尘。
次韵梅泉人日即寄众异海上
作者：汪荣宝
朝代：清
体裁：七言律诗

草堂初觉午风轻，梅讯江南尚阻兵。煮茗焚香还自遣，伤春感旧两难名。乡心可但争花发，烽火真将替月明。省识馀生终蹈海，何妨玉貌滞围城。
次韵程秘书学鸾登黎其山观日出二首·其二
作者：汪荣宝
朝代：清
体裁：七言绝句

卧疾山楼暑又阑，烟峦日夕百回看。冥搜亦有兴公想，短翮徘徊欲矫难。
次韵答土屋竹雨见怀
作者：汪荣宝
朝代：清
体裁：七言律诗

殊方妙契密苔岑，山馆诗盟不厌寻。秋雨忽催归计疾，海云遂共别愁深。酒消失喜怀人句，膏灺增悽念远心。氛祲冥冥寒未了，清游回梦只沾襟。
次韵答靳仲云
作者：汪荣宝
朝代：清
体裁：五言律诗

闲庭生事简，喜得故人书。羁绪知相似，仙才谢不如。园林新雨后，天地薄寒初。欲唱无佳思，非君孰起予。
次韵纕蘅移居
作者：汪荣宝
朝代：清
体裁：七言律诗

旧居亦在凤城东，故国遥看落日中。闻说林栖今近接，相期岁暮一来同。论都尚觉才难尽，录梦应怜迹已空。丛菊又开归未得，江湖吟望两衰翁。
次韵酒卷翠里见赠
作者：汪荣宝
朝代：清
体裁：七言律诗

独往宁知税驾年，稍怜疲马不任鞭。孤栖倚海秋声迥，丛菊留霜晚态妍。山势坐看飞鸟远，岁寒知有蛰龙眠。官书粗了愁难遣，樽酒能来共夕筵。
次韵释堪元日
作者：汪荣宝
朝代：清
体裁：七言律诗

杂然书感强名诗，刻意追欢转得悲。残夜已疑随劫尽，馀生聊诧是天遗。成亏一指难为喻，歌哭千场只费辞。瓶供数枝清更媚，外边寒透不曾知。
次韵释戡中秋
作者：汪荣宝
朝代：清
体裁：七言律诗

西北浮云黯不收，强缘纵目更登楼。不知风露是何夕，但觉河山非我秋。勋业已知羞管乐，襟期只合语羊求。月明照见沧溟阔，未及离人浩浩愁。
次韵黄黎雍式叙见寄
作者：汪荣宝
朝代：清
体裁：七言律诗

碣石高云我所思，美人重叠寄新诗。秋心入赋兰为佩，夕咏含情木有枝。沧海相望虚费泪，微波欲托竟无词。幽芳丛桂难消歇，月里移根会有时。
欧洲战事杂感八首·其一
作者：汪荣宝
朝代：清
体裁：五言律诗

犀兕穷兵卫，龙蛇伏杀机。白虹一夕起，赤羽万方飞。动地惊雷迅，凝阴集霰微。可怜五步血，沾洒遍戎衣。
欧洲战事杂感八首·其七
作者：汪荣宝
朝代：清
体裁：五言律诗

祸亟民方贱，机深器益铦。兵尘穷覆载，厄运遍飞潜。蕉萃天应泣，腥膻野未餍。百年矜学术，所得在沽渐。
欧洲战事杂感八首·其三
作者：汪荣宝
朝代：清
体裁：五言律诗

日出穷遐略，天骄擅主盟。鹰瞵犹未已，牛耳孰能争。仍世观成败，兹辰决死生。纷纭谁祸始，作史要持平。
欧洲战事杂感八首·其二
作者：汪荣宝
朝代：清
体裁：五言律诗

局促兵冲地，飞扬师武臣。十年申儆久，一战霸图新。服八功无幸，当千气益振。男儿须死国，视此荷戈民。
欧洲战事杂感八首·其五
作者：汪荣宝
朝代：清
体裁：五言律诗

谈笑犹同泽，艰虞始倒戈。鱼龙殊倏忽，燕雀顿偏颇。出入余何有，翩翻世固多。移书告万国，宁止辩如河。
欧洲战事杂感八首·其八
作者：汪荣宝
朝代：清
体裁：五言律诗

沧海愁无极，高邱首重回。群儿自蛮触，万骨已蒿莱。风马终相及，池鱼亦可哀。刑天舞干戚，猛志岂应灰。
欧洲战事杂感八首·其六
作者：汪荣宝
朝代：清
体裁：五言律诗

敌国方殊死，齐人欲大同。玄黄忽异色，鼎革有成功。日月盟书揭，风云霸业空。剜身重不惜，结愿信无穷。
欧洲战事杂感八首·其四
作者：汪荣宝
朝代：清
体裁：五言律诗

莽莽二州地，凄凄三户心。国维终未报，兵气日相寻。纵约成言秘，飞书义愤深。越裳我南服，何不返龟阴。
正月十九日广和饭庄宴集
作者：汪荣宝
朝代：清
体裁：古风

疾风吹海腾高湍，青烽上烛天流丹。石城寂寞馀戍垒，侧身南望心悽酸。金台夕照淡仍好，虽有节物谁为欢。佳辰无意逢燕九，六街昨夜灯事阑。城南买醉有旧肆，门巷非昔名犹残。平生师友更无几，招邀且可联吟鞍。螺洲名德天下望，有若周奭殷甘盘。淋漓元气湿黄发，杖履耐此春风寒。同时耆耇四五辈，须眉辉映儒衣冠。众宾一一尽龙虎，各拥旌旗鼓骚坛。就中秋岳才最捷，诗成四座吹芳兰。惜哉王邓继凋丧，玉山碎失双琅玕。季刚小极正谢客，瑟缩颇念衾裯单。伤离感逝万恨并，语笑未毕成汍澜。眼前众生共憔悴，一室啸歌良独难。归来掩关何所事，孤松缺月相盘桓。
此夜
作者：汪荣宝
朝代：清
体裁：七言律诗

灰寒重炷夕炉香，掩瑟湘楼此夜长。苔径湿萤侵水暗，竹庭阴鹤拱云凉。雷车远殷犹惊梦，泪烛孤煎更断肠。哀雁一声秋渚北，开帘晓色辨阶霜。
武英殿
作者：汪荣宝
朝代：清
体裁：七言律诗

古柏荒苔旧值庐，玉堂微霰尚疏疏。炉烟久欲忘青琐，烛影无端忆石渠。刘向秘经多脱简，屈平宪令少成书。燕泥春梦都无迹，来问残灯一欷歔。
江户赠郑四丈
作者：汪荣宝
朝代：清
体裁：七言律诗

沟彴追随不及辰，沧洲邂逅有沾巾。卅年旧梦迷烟海，一代馀晖见凤麟。垂地斗枢寒未落，极天霞意郁终伸。人生不朽端须尔，岂但诗篇照眼新。
江户重逢八千代席上次韵尔和二首·其一
作者：汪荣宝
朝代：清
体裁：七言绝句

清尊重对海山楼，语罢镫前泪暗流。不是秋风能感物，悲秋人自不禁愁。
江户重逢八千代席上次韵尔和二首·其二
作者：汪荣宝
朝代：清
体裁：七言绝句

眼前沧海几扬尘，江上琵琶见此身。多谢填词汤玉茗，更添愁语付愁人。
汤尔和学博以考索医术来欧过伯尔尼见访与同登古尔敦晚眺
作者：汪荣宝
朝代：清
体裁：七言律诗

山馆清秋自掩扉，故人来就菊花肥。远浮沧海求灵药，同上高邱访落晖。坐久渐看人影巨，语长不觉鸟声稀。艰难霜鬓无人问，甚欲从君一奋飞。
法兰西革除日
作者：汪荣宝
朝代：清
体裁：七言律诗

火树银花向夕惊，途歌同庆自由生。百年信此基民福，群盗于今假汝名。北徼烟尘增黯淡，中原戎马日纵横。羁人欲贺更相吊，独对寒镫耿耿明。
浩浩太平洋
作者：汪荣宝
朝代：清
体裁：五言律诗

浩浩太平洋，波涛接莽苍。几家权力论，来日战争场。海市春云曙，楼船晓日凉。齐烟渺天末，西望一回肠。
海上女弟子队有玉华者声容妙似程郎因号新艳秋曹靖陶为乞赠诗戏作二首·其一
作者：汪荣宝
朝代：清
体裁：七言律诗

冰姿姑射昔无伦，仙队惊逢掌上身。岂有莲花能比色，只疑秋水若为神。听歌玉树双声似，教舞霓裳百态新。肠断黄初作赋客，朝朝洛浦看生尘。
海上女弟子队有玉华者声容妙似程郎因号新艳秋曹靖陶为乞赠诗戏作二首·其二
作者：汪荣宝
朝代：清
体裁：七言律诗

燕市歌楼日已斜，江南风景正堪誇。分栽不辨雌雄树，双照真成姊妹花。霜月婵娟鏖未已，星河迢递望俱赊。何时一棹横塘晚，因过人间萼绿华。
海上早春
作者：汪荣宝
朝代：清
体裁：五言律诗

海水日潺湲，春风去复还。雪融泉岳寺，波绿品川湾。地迥烟云阔，时清花鸟閒。霸图殊未已，相对愧华颜。
海淀道中
作者：汪荣宝
朝代：清
体裁：五言律诗

翠霭横金阙，璇流隐石桥。风和豹尾肃，沙软马蹄骄。星拱周庐密，花迎步辇遥。不须陈在莒，且喜海氛消。
液池和少逵
作者：汪荣宝
朝代：清
体裁：七言律诗

渐台玉树碧阑干，弱水无津欲渡难。落日觚棱金爵迥，秋风鳞甲石鲸寒。梦回青琐肠先断，漏尽黄门泪未乾。萧瑟池边数行柳，更舒病叶系惊澜。
清明三贝子花园宴集
作者：汪荣宝
朝代：清
体裁：七言律诗

春寒帘阁恋朝眠，强起愁人赴酒边。曲水晴波忘话絮，上河芳草惜图妍。负舟夜壑真何有，系羽风苕亦自怜。且共花前一沈醉，卜居惟有此乡便。
渡海·其一
作者：汪荣宝
朝代：清
体裁：五言律诗

积水真安极，长风偶此时。及关犹有叹，去国可无悲。礼失求于野，官亡学在夷。睢盱知渐减，天壤有馀师。
渡海·其三
作者：汪荣宝
朝代：清
体裁：五言律诗

坐感横流急，因知沧海深。褰裳谁共济，濯足一长吟。向若徒惊叹，居夷岂素心。精禽如有意，先起九州沈。
渡海·其二
作者：汪荣宝
朝代：清
体裁：五言律诗

粗识轩辕乐，来浮博望槎。鲛人如有室，鸥鸟即为家。稍觉东风湿，回看北斗斜。八纮今咫尺，何处是天涯。
渡边晨亩画师家孔雀画师以善画孔雀名自蓄数头常日临写已而生雏因作孔雀哺雏图为久迩邸购赏请余为诗赋此咏之
作者：汪荣宝
朝代：清
体裁：七言律诗

海南旧梦不堪寻，此日蓬壶春正深。肯与相公陪陇客，愿依夫子作家禽。羁怀未免牵云叶，綷羽端宜入翰林。莫怨开笼常日少，含毫应识主人心。
游倭白尔诃芬赋寄仲云
作者：汪荣宝
朝代：清
体裁：七言律诗

宾馆春阴花事稀，佩壶乘兴款岩扉。雪明山翠常随毂，日落湖光忽满衣。物外宽闲惟所适，吾徒局促为谁鞿。幽栖十日忘尘代，沧海浮云孰是非。
漫书
作者：汪荣宝
朝代：清
体裁：七言绝句

山东河朔万家空，青史无双北伐功。老死龟堂应不恨，此身曾见九州同。
漫成
作者：汪荣宝
朝代：清
体裁：七言律诗

苦说横流欲际天，俄看沧海已为田。褰裳岂为菁华竭，得鼎犹言膂力愆。舜禹傥同今日事，定哀真见太平年。许田未必轻黄屋，高揖清泠政可怜。
独坐
作者：汪荣宝
朝代：清
体裁：七言律诗

匡济犹虚谤怨深，施为半已负初心。榱倾宁惧身将压，途远真惭力未任。策策窗前犹好树，冥冥天际是轻阴。高斋客去炉烟烬，宴坐聊为抱膝吟。
独坐
作者：汪荣宝
朝代：清
体裁：七言律诗

镫静帘栊晓箭催，此时独坐思难裁。劳持蒲扇规明月，愁对寒炉数劫灰。蝶粉有痕兼梦堕，柳丝无力曳春回。西山晴翠犹如旧，卷幔朝朝入镜台。
玄圃和君直
作者：汪荣宝
朝代：清
体裁：五言排律

玄武开新苑，昆池换劫灰。山连玄圃近，泉自上方来。复壁交青琐，千条傍吹台。槛危春水暖，村暗雨云回。妙选茱萸帐，轻斟玛瑙杯。露花终浥湿，孤蝶小徘徊。罗荐谁教近，山樽亦可开。月轮移枍诣，星象逼中台。从骑裁寒竹，荒庐积古苔。宸襟他日泪，惟感二毛催。
玉潜覆车遽殁诗以哀之
作者：汪荣宝
朝代：清
体裁：七言律诗

正拟清尊共岁寒，遽闻凶变一摧肝。风飘自警前车覆，日暮弥伤行路难。税驾未能聊蹀躞，赙骖无补只汍澜。郎君奋志青芜秽，白首还当扶杖看。
瑞典道中二首·其一
作者：汪荣宝
朝代：清
体裁：七言绝句

风烟水陆阻归程，东去先为极北行。六月商声吹袂冷，三更残日照车明。
瑞典道中二首·其二
作者：汪荣宝
朝代：清
体裁：七言绝句

千里林阴似海流，溪山随处足清幽。谁知大地玄黄战，成就羁人汗漫游。
瑶池
作者：汪荣宝
朝代：清
体裁：七言绝句

闻说君王祷岳回，斋居近在集灵台。瑶池一夕云軿降，不遣青禽寄语来。
瓦得路吊拿破崙
作者：汪荣宝
朝代：清
体裁：七言律诗

白马传闻气槩雄，霸图横绝海西东。十年终定兴王业，一战全隳盖世功。荒草平原仍宿雨，灵旗绝岛有悲风。乌江流涕天亡日，青史千秋恨事同。
田边碧堂挽歌词二首·其一
作者：汪荣宝
朝代：清
体裁：五言律诗

能事兼三绝，才名动九州。丘园贞素履，山水富冥搜。屡听拈花讲，还期秉烛游。旬时不相见，睽隔遂千秋。
田边碧堂挽歌词二首·其二
作者：汪荣宝
朝代：清
体裁：五言律诗

瀛海饶仙侣，骚坛孰主盟。逸情与云上，高气得秋清。顾我多浮艳，逢君叹老成。人琴今共杳，日暮泪纵横。
由十三陵登岣岣岩回望有作
作者：汪荣宝
朝代：清
体裁：七言律诗

汉家陵树郁苍苍，西上灵岩见夕阳。岚气暝侵樵路细，涧声秋入寺楼凉。诸天钟鼓催回薄，万马旌旗返混茫。圣德神功谁具记，试从野老话兴亡。
畅观楼饯劳玉初提学
作者：汪荣宝
朝代：清
体裁：七言律诗

瑟瑟春寒袭锦裘，携尊来上最高楼。石渠已罢惊筵辨，金谷聊为秉烛游。共倚青冥凌倒景，谁从沧海障横流。安车行召申公入，前席横经礼数优。
留滞
作者：汪荣宝
朝代：清
体裁：七言律诗

艰危留滞欲何成，镜里朱颜惜渐更。对月略能推汉历，看花苦为译秦名。刘桢未遂漳滨卧，郑朴难忘谷口耕。自信雄心湔祓尽，夜深匣剑为谁鸣。
畹华三十生朝·其一
作者：汪荣宝
朝代：清
体裁：七言律诗

想像咸池日欲光，今朝歌管属檀郎。庄生晓梦迷胡蝶，侍女吹笙弄凤皇。检与神方教驻景，久留金勒为回肠。章台街里芳菲伴，一曲清尘绕画梁。
畹华三十生朝·其三
作者：汪荣宝
朝代：清
体裁：七言律诗

忆向天阶问紫芝，披香新殿斗腰肢。荔枝卢橘沾恩幸，紫凤青鸾共羽仪。汉苑风烟吹客梦，嵩阳松雪有心期。前身合是梁江总，自有仙才自不知。
畹华三十生朝·其二
作者：汪荣宝
朝代：清
体裁：七言律诗

芸香三代继清风，心有灵犀一点通。总把春山扫眉黛，直教银汉堕怀中。常娥捣药无时已，子晋吹笙此日同。赊取松醪一斗酒，綵衣称庆桂香浓。
畹华三十生朝·其四
作者：汪荣宝
朝代：清
体裁：七言律诗

家近红蕖曲水滨，罗窗不识绕街尘。从来此地黄昏散，并觉今朝粉态新。萼绿华来无定所，毛延寿画欲通神。浣花笺纸桃花色，一一莲花见佛身。
病起
作者：汪荣宝
朝代：清
体裁：七言律诗

年年芳物自惊心，更杂离忧不可任。病起重思吴客问，兴来惟作越人吟。未妨灵运生天晚，虚逐成连入海深。轻举远游俱未得，华胥还向梦中寻。
癸亥清明后三日游天坛观两院诸公新植树次陈家鼎议员韵
作者：汪荣宝
朝代：清
体裁：七言律诗

局束尘鞿不可逃，凤城春色又如潮。芳林试策愁尘上，曲水凭栏怯酒消。久暍可无思美荫，群嬉幸与护柔条。舞雩春服都无改，风咏谁堪共此朝。
登埃腓塔
作者：汪荣宝
朝代：清
体裁：古风

埃腓造塔何亭苕，井干直上干云霄。镕铸精铁作天柱，百里能见青霞标。振策来登千仞顶，轩轩衣袂生微飙。坐致不用费腰脚，须臾万象俱光昭。路易故宫动烟霭，拿翁陵殿凌尘嚣。瑶光四射白石阙，金马对翥青铜桥。蜂房蚁垤万楼阁，缭以杂树葱苍交。西旋北折一江水，有如匹练萦堂坳。我来欧土忽三岁，名都八九容乘轺。民风国故且勿道，独惊建筑穷嶕峣。错峙往往觏古物，意匠恢诡谁能描。远寻希腊近罗马，千年杰构无动摇。神州楼观妙仪态，矫若翚翼乘风飘。所恨土木有陊剥，况经兵火纷摧烧。三辅丹碧不留景，六朝琳绀随烟销。江山词赋盛涂泽，玉卮无当空镌雕。儒术由来美朴僿，爱惜物力惩人徭。周旧秦馀苟因袭，戎臣翟使工訾謷。晚近官私益凋敝，所过都邑同萧条。庳枝取足蔽风雨，坐令举国为鹪鹩。吴兴丈人广我意，善谈名理何清超。东西结宇各有法，欲知缘起椎轮遥。西法积石本营窟，我法架木原曾巢。禽栖兽蛰傥殊致，性天所适无讥嘲。闻君语妙颐为解，绝胜斗酒开胸浇。引吭试复发长啸，虚空鸾鹤相招邀。
白发
作者：汪荣宝
朝代：清
体裁：五言律诗

振衣仍慷慨，看镜始惊疑。常日轻玄鬓，兹辰感素丝。圣贤皆有死，勋业恐无时。努力须行乐，覃思亦可嗤。
碧海次前韵
作者：汪荣宝
朝代：清
体裁：七言律诗

碧海轻桡去似萍，石桥回首浪冥冥。苍凉落日犹凝紫，咫尺神山忽隐青。托月孀娥能不老，隔河灵匹共长醒。瑶台自弄云和管，那识人间掩泪听。
神武门
作者：汪荣宝
朝代：清
体裁：七言律诗

蓬莱宫阙曙星沈，神武门边落木深。石裂共惊奇字出，云回犹误吉仪临。金人刻漏催昏旦，玉马衣冠变古今。惟有景山松万树，清秋依旧作龙吟。
离思
作者：汪荣宝
朝代：清
体裁：五言律诗

别离不记日，积思但如麻。独树栖烟鸟，凉空起暮霞。玲珑双玉佩，缥缈七香车。亦拟乘风去，沧波万里赊。
秋兴·其一
作者：汪荣宝
朝代：清
体裁：七言律诗

一岁林花即日休，凉风只在殿西头。遥知小阁还斜照，只有空床敌素秋。衣带无情有宽窄，酒垆从古擅风流。嗟余久抱临邛渴，瘦尽琼枝咏四愁。
秋兴·其七
作者：汪荣宝
朝代：清
体裁：七言律诗

白石岩扉碧藓滋，十年长梦采华芝。玉珰缄札何由达，铁网珊瑚未有枝。沛国东风吹大泽，巴山夜雨涨秋池。东西南北皆垂泪，却羡杨朱泣路歧。
秋兴·其三
作者：汪荣宝
朝代：清
体裁：七言律诗

卧枕芸香春夜阑，漫妆娇树水晶盘。蝶衔花蕊蜂衔粉，犀辟尘埃玉辟寒。何处哀筝随急管，岂知孤凤忆离鸾。桐花万里丹山路，青鸟殷勤为探看。
秋兴·其九
作者：汪荣宝
朝代：清
体裁：七言律诗

云鬓无端怨别离，流莺舞蝶两相欺。年华若到经风雨，天意何曾忌险巇。汉苑风烟吹客梦，嵩阳松雪有心期。月娥未必婵娟子，莫枉长条赠所思。
秋兴·其二
作者：汪荣宝
朝代：清
体裁：七言律诗

乐游春苑断肠天，省对流莺坐绮筵。半曲新词写绵纸，五云章色破巴笺。郎君下笔惊鹦鹉，望帝春心托杜鹃。纵使有花兼有月，可能留命待桑田。
秋兴·其二十
作者：汪荣宝
朝代：清
体裁：七言律诗

宋玉平生恨有馀，比来秋兴复何如。天池辽阔谁相待，白社幽闲君暂居。怜我秋斋梦胡蝶，浪乘画舸忆蟾蜍。不须长结风波愿，双鲤迢迢一纸书。
秋兴·其五
作者：汪荣宝
朝代：清
体裁：七言律诗

桂花吹断月中香，此夜姮娥应断肠。万里忆归元亮井，重帏深下莫愁堂。于今腐草无萤火，几对梧桐忆凤皇。惟有梦中相近分，帘钩鹦鹉夜惊霜。
秋兴·其八
作者：汪荣宝
朝代：清
体裁：七言律诗

紫府程遥碧落宽，常娥衣薄不禁寒。桂宫留影光难取，蜡炬成灰泪始乾。浮世本来多聚散，南风无处附平安。空留暗记如蚕纸，不敢公然子细看。
秋兴·其六
作者：汪荣宝
朝代：清
体裁：七言律诗

凤尾香罗薄几重，月斜楼上五更钟。枉教紫凤无栖处，莫向金牛访旧踪。珠树重行怜翡翠，玉壶传点咽铜龙。荆王枕上原无梦，只有高唐十二峰。
秋兴·其十
作者：汪荣宝
朝代：清
体裁：七言律诗

仙家暂谪亦千春，一一莲花见佛身。长者子来辄献盖，毛延寿画欲通神。红廔隔雨相望冷，锦瑟惊弦破梦频。欲织相思花寄远，未知何路到龙津。
秋兴·其十一
作者：汪荣宝
朝代：清
体裁：七言律诗

青雀西飞竟未回，廊深门迥此徘徊。相如未是真消渴，江令当年只费才。虚为错刀留远客，自缘烟水恋平台。此情可待成追忆，一寸相思一寸灰。
秋兴·其十七
作者：汪荣宝
朝代：清
体裁：七言律诗

密锁重关掩绿苔，柳棉相忆隔章台。水仙欲上鲤鱼去，青雀如何鸩鸟媒。岂到白头长只尔，不知香颈为谁回。此时燕脯无人寄，安得好风吹汝来。
秋兴·其十三
作者：汪荣宝
朝代：清
体裁：七言律诗

浪迹江湖白发新，东方过此几微尘。天涯地角同荣谢，剑栈风樯各苦辛。楚雨含情皆有托，水精眠梦是何人。不知瘦骨类冰井，半为当时赋洛神。
秋兴·其十九
作者：汪荣宝
朝代：清
体裁：七言律诗

海燕参差沟水流，远书归梦两悠悠。石羊不去谁相绊，海蜃遥惊耻化楼。白道青松了然在，朱阑画阁几人游。龙山万里无多远，楼上黄昏欲望休。